**บทที่ 2**

**การทบทวนวรรณกรรม**

การวิจัยเรื่อง การพัฒนาจัดกิจกรรมการเรียนรู้ทักษะปฏิบัติเรื่องฟ้อนเตี้ย กลุ่มสาระการเรียนรู้ศิลปะ สำหรับนักเรียนชั้นมัธยมศึกษาปีที่ 2 ในครั้งนี้ผู้วิจัยได้ศึกษาเอกสารและงานวิจัยที่เกี่ยวข้องดังนี้

1. หลักสูตรกลุ่มสาระการเรียนรู้ศิลปะ การจัดกิจกรรมการเรียนรู้นาฏศิลป์สาระนาฏศิลป์ ตามหลักสูตรแกนกลาง การศึกษาขั้นพื้นฐาน พุทธศักราช 2551

2. ความรู้เกี่ยวกับนาฏศิลป์พื้นเมืองอีสานและศิลปะการแสดงฟ้อนเตี้ย

3. การจัดกระบวนการเรียนรู้ทักษะปฏิบัติ รูปแบบการสอนทักษะปฏิบัติ

4. ประสิทธิภาพของแผนการจัดกิจกรรมการเรียนรู้ (E1/E2)

5. ค่าดัชนีประสิทธิผล (E.I.)

6. ความพึงพอใจ

7. บริบทของโรงเรียน

8. งานวิจัยที่เกี่ยวข้อง

9. กรอบแนวคิดในการวิจัย

**2.1 สาระสําคัญของกลุ่มสาระการเรียนรู้ศิลปะ การจัดกิจกรรมการเรียนรู้นาฏศิลป์สาระนาฏศิลป์ ตามหลักสูตรแกนกลางการศึกษาขั้นพื้นฐาน พุทธศักราช 2551**

หลักสูตรแกนกลางการศึกษาขั้นพื้นฐาน พุทธศักราช 2551 เป็นหลักสูตรที่เปิดโอกาสให้สถานศึกษาร่วมมือกับชุมชน ท้องถิ่น พัฒนาหลักสูตรท้องถิ่น และสามารถพัฒนาหลักสูตรท้องถิ่นได้ทุกกลุ่มสาระการเรียนรู้ในสาระเพิ่มเติม (กระทรวงศึกษาธิการ, 2553, น. 45) และในการพัฒนาหลักสูตรท้องถิ่นในกลุ่มสาระการเรียนศิลปะ นั้นผู้พัฒนาต้องมีความรู้ความเข้าใจในหลักสูตรกลุ่มสาระการเรียนรู้ศิลปะ ตามหลักสูตรแกนกลางการศึกษาขั้นพื้นฐาน พุทธศักราช 2551 ดังนี้

**2.1.1 มาตรฐานการเรียนรู้และตัวชี้วัดกลุ่มสาระการเรียนรู้ศิลปะ**

กลุ่มสาระการเรียนรู้ศิลปะเป็นกลุ่มสาระที่ช่วยพัฒนาให้ผู้เรียนมีความคิดริเริ่มสร้างสรรค์มีจินตนาการทางศิลปะ ชื่นชมความงาม มีสุนทรียภาพ ความมีคุณค่า ซึ่งมีผลต่อคุณภาพชีวิตมนุษย์ กิจกรรมทางศิลปะช่วยพัฒนาผู้เรียนทั้งด้าน ร่างกาย จิตใจ สติปัญญา อารมณ์ สังคม ตลอดจนการนำไปสู่การพัฒนาสิ่งแวดล้อม ส่งเสริมให้ผู้เรียนมีความเชื่อมั่นในตนเอง อันเป็นพื้นฐานในการศึกษาต่อหรือประกอบอาชีพได้

กลุ่มสาระการเรียนรู้ศิลปะ มุ่งพัฒนาให้ผู้เรียนเกิดความรู้ความเข้าใจ มีทักษะวิธีการทางศิลปะ เกิดความซาบซึ้งในคุณค่าของศิลปะเปิดโอกาสให้ผู้เรียนแสดงออกอย่างอิสระในศิลปะแขนงต่างๆ ประกอบด้วยสาระสำคัญ คือ

**สาระที่ 1 ทัศนศิลป์** มีความรู้ความเข้าใจองค์ประกอบศิลป์ ทัศนธาตุ สร้างและนำเสนอผลงาน ทางทัศนศิลป์จากจินตนาการ โดยสามารถใช้อุปกรณ์ที่เหมาะสม รวมทั้งสามารถใช้เทคนิค วิธีการของ ศิลปินในการสร้างงานได้อย่างมีประสิทธิภาพ วิเคราะห์ วิพากษ์วิจารณ์คุณค่างานทัศนศิลป์ เข้าใจความสัมพันธ์ระหว่างทัศนศิลป์ ประวัติศาสตร์ และวัฒนธรรมเห็นคุณค่างานศิลปะที่เป็นมรดกทางวัฒนธรรม ภูมิปัญญาท้องถิ่นภูมิปัญญาไทยและสากล ชื่นชม ประยุกต์ใช้ในชีวิตประจำวัน

**สาระที่ 2 ดนตรี**  มีความรู้ความเข้าใจองค์ประกอบดนตรีแสดงออกทางดนตรีอย่างสร้างสรรค์ วิเคราะห์วิพากษ์วิจารณ์คุณค่าดนตรี ถ่ายทอดความรู้สึก ทางดนตรีอย่างอิสระ ชื่นชมและประยุกต์ใช้ในชีวิตประจำวัน เข้าใจความสัมพันธ์ระหว่างดนตรี ประวัติศาสตร์ และวัฒนธรรม เห็นคุณค่าดนตรีที่เป็นมรดกทางวัฒนธรรม ภูมิปัญญาท้องถิ่น ภูมิปัญญาไทย และสากล ร้องเพลง และเล่นดนตรีในรูปแบบต่างๆ แสดงความคิดเห็นเกี่ยวกับเสียงดนตรี แสดงความรู้สึกที่มีต่อดนตรีในเชิงสุนทรียะ เข้าใจความสัมพันธ์ระหว่างดนตรีกับประเพณีวัฒนธรรม และเหตุการณ์ในประวัติศาสตร์

**สาระที่ 3 นาฏศิลป์**  มีความรู้ความเข้าใจองค์ประกอบนาฏศิลป์ แสดงออกทางนาฏศิลป์อย่างสร้างสรรค์ ใช้ศัพท์เบื้องต้นทางนาฏศิลป์ วิเคราะห์วิพากษ์ วิจารณ์คุณค่านาฏศิลป์ ถ่ายทอดความรู้สึก ความคิดอย่างอิสระ สร้างสรรค์การเคลื่อนไหวในรูปแบบต่างๆ ประยุกต์ใช้นาฏศิลป์ในชีวิตประจำวัน เข้าใจความสัมพันธ์ระหว่างนาฏศิลป์กับประวัติศาสตร์ วัฒนธรรม เห็นคุณค่าของนาฏศิลป์ที่เป็นมรดก ทางวัฒนธรรม ภูมิปัญญาท้องถิ่น ภูมิปัญญาไทย และสากล

สรุปได้ว่า กลุ่มสาระการเรียนรู้ศิลปะ มี 3 สาระและ 6 มาตรฐานการเรียนรู้ผู้วิจัยได้นำเนื้อหาในสาระที่ 3 สาระการเรียนรู้นาฏศิลป์ มาตรฐานที่ ศ 3.1 เข้าใจและแสดงออกทางนาฏศิลป์อย่างสร้างสรรค์ วิเคราะห์ วิพากษ์วิจารณ์คุณค่าทางนาฏศิลป์ถ่ายทอดความรู้สึก ความคิดอย่างอิสระ ชื่นชม และประยุกต์ใช้ในชีวิตประจำวัน มาตรฐานที่ ศ 3.2 เข้าใจความสัมพันธ์ระหว่างนาฏศิลป์ ประวัติศาสตร์ และวัฒนธรรม เห็นคุณค่าของนาฏศิลป์ที่เป็นมรดกทางวัฒนธรรม ภูมิปัญญาท้องถิ่น ภูมิปัญญาไทยและสากล เป็นสาระในการวิจัยในครั้งนี้

**2.1.2 คุณภาพผู้เรียนจบชั้นมัธยมศึกษาปีที่ 3**

2.1.2.1 รู้และเข้าใจเรื่องทัศนธาตุและหลักการออกแบบและเทคนิคที่หลากหลายในการ สร้างงานทัศนศิลป์ 2 มิติ และ 3 มิติ เพื่อสื่อความหมายและเรื่องราวต่าง ๆ ได้อย่างมีคุณภาพ วิเคราะห์รูปแบบเนื้อหาและประเมินคุณค่างานทัศนศิลป์ของตนเองและผู้อื่น สามารถเลือกงานทัศนศิลป์ โดยใช้เกณฑ์ที่กำหนดขึ้นอย่างเหมาะสม สามารถออกแบบรูปภาพ สัญลักษณ์ กราฟิกในการนำเสนอข้อมูลและมีความรู้ ทักษะที่จำเป็นด้านอาชีพที่เกี่ยวข้องกันกับงานทัศนศิลป์

2.1.2.2 รู้และเข้าใจการเปลี่ยนแปลงและพัฒนาการของงานทัศนศิลป์ของชาติและท้องถิ่นแต่ละยุคสมัย เห็นคุณค่างานทัศนศิลป์ที่สะท้อนวัฒนธรรมและสามารถเปรียบเทียบงานทัศนศิลป์ที่มาจากยุคสมัยและวัฒนธรรมต่าง ๆ

2.1.2.3 รู้และเข้าใจถึงความแตกต่างทางด้านเสียง องค์ประกอบ อารมณ์ ความรู้สึกของบทเพลงจากวัฒนธรรมต่าง ๆ มีทักษะในการร้อง บรรเลงเครื่องดนตรี ทั้งเดี่ยวและเป็นวงโดยเน้นเทคนิคการร้องบรรเลงอย่างมีคุณภาพ มีทักษะในการสร้างสรรค์บทเพลงอย่างง่าย อ่านเขียนโน้ตในบันไดเสียงที่มีเครื่องหมาย แปลงเสียงเบื้องต้นได้ รู้และเข้าใจถึงปัจจัยที่มีผลต่อรูปแบบของผลงานทางดนตรี องค์ประกอบของผลงานด้านดนตรีกับศิลปะแขนงอื่น แสดงความคิดเห็นและบรรยายอารมณ์ความรู้สึกที่มีต่อบทเพลง สามารถนำเสนอบทเพลงที่ชื่นชอบได้อย่างมีเหตุผล มีทักษะในการประเมินคุณภาพของบทเพลงและการแสดงดนตรี รู้ถึงอาชีพต่าง ๆ ที่เกี่ยวข้องกับดนตรีและบทบาทของดนตรีในธุรกิจบันเทิง เข้าใจถึงอิทธิพลของดนตรีที่มีต่อบุคคลและสังคม

2.1.2.4 รู้และเข้าใจที่มา ความสัมพันธ์ อิทธิพลและบทบาทของดนตรีแต่ละวัฒนธรรมในยุคสมัยต่าง ๆ วิเคราะห์ปัจจัยที่ทำให้งานดนตรีได้รับการยอมรับ

2.1.2.5 รู้และเข้าใจการใช้นาฏยศัพท์หรือศัพท์ทางการละครในการแปลความและสื่อสาร ผ่านการแสดง รวมทั้งพัฒนารูปแบบการแสดง สามารถใช้เกณฑ์ง่าย ๆ ในการพิจารณาคุณภาพ การแสดง วิจารณ์เปรียบเทียบงานนาฏศิลป์ โดยใช้ความรู้เรื่ององค์ประกอบทางนาฏศิลป์ร่วมจัดการแสดง นำแนวคิดของการแสดงไปปรับใช้ในชีวิตประจำวัน

2.1.2.6 รู้และเข้าใจประเภทละครไทยในแต่ละยุคสมัย ปัจจัยที่มีผลต่อการเปลี่ยนแปลง ของนาฏศิลป์ไทย นาฏศิลป์พื้นบ้าน ละครไทย และละครพื้นบ้าน เปรียบเทียบลักษณะเฉพาะของการแสดงนาฏศิลป์จากวัฒนธรรมต่าง ๆ รวมทั้งสามารถออกแบบและสร้างสรรค์อุปกรณ์ เครื่องแต่งกายในการแสดงนาฏศิลป์และละคร มีความเข้าใจ ความสำคัญ บทบาทของนาฏศิลป์ และละครในชีวิต ประจำวัน

**ตารางที่ 2.1**

*วิเคราะห์ สาระการเรียนรู้ศิลปะ (นาฎศิลป์ ) ชั้นมัธยมศึกษาที่ 2*

|  |  |
| --- | --- |
| มาตรฐานการเรียนรู้ | ตัวชี้วัด มาตรฐานชั้นปี มัธยมศึกษาปีที่ 2 |
| สาระที่ 3 นาฏศิลป์  มาตรฐาน ศ 3.1 เข้าใจ และแสดงออกทางนาฏศิลป์อย่างสร้างสรรค์ วิเคราะห์ วิพากษ์วิจารณ์คุณค่านาฏศิลป์ ถ่ายทอดความรู้สึก ความคิดอย่างอิสระ ชื่นชม และประยุกต์ใช้ในชีวิตประจำวัน  มาตรฐาน ศ 3.2 เข้าใจความสัมพันธ์ระหว่าง  นาฏศิลป์ ประวัติศาสตร์และวัฒนธรรมเห็น  คุณค่าของนาฏศิลป์ ที่เป็นมรดกทางวัฒนธรรม  ภูมิปัญญาท้องถิ่น ภูมิปัญญาไทยและสากล | 1. อธิบายการ บูรณาการศิลปะแขนงอื่น ๆ กับการแสดง  2. สร้างสรรค์การแสดง โดยใช้องค์ประกอบ นาฏศิลป์และการละคร  3. วิเคราะห์การแสดงของตนเองและผู้อื่น โดยใช้นาฏยศัพท์หรือศัพท์ทางการละครที่เหมาะสม  4. เสนอข้อคิดเห็น ในการปรับปรุงการแสดง  5. เชื่อมโยงการเรียนรู้ระหว่างนาฏศิลป์และการละคร กับสาระการเรียนรู้อื่น ๆ  1. เปรียบเทียบลักษณะเฉพาะ  ของการแสดงนาฏศิลป์จากวัฒนธรรมต่างๆ  2. ระบุหรือแสดงนาฏศิลป์นาฏศิลป์พื้นบ้าน ละครไทย ละครพื้นบ้าน หรือมหรสพอื่น ที่เคยนิยมกันในอดีต  3. อธิบายอิทธิพลของวัฒนธรรมที่มีผลต่อเนื้อหาของละคร |

สรุปได้ว่า กลุ่มสาระการเรียนรู้ศิลปะ สาระนาฏศิลป์ ที่ผู้วิจัย นำมาใช้ในการวิจัยคือ มาตรฐานที่ 3.1 เข้าใจ และแสดงออกทางนาฏศิลป์อย่างสร้างสรรค์ วิเคราะห์ วิพากษ์วิจารณ์ คุณค่านาฏศิลป์ ถ่ายทอดความรู้สึก ความคิดอย่างอิสระ ชื่นชม และประยุกต์ใช้ในชีวิตประจำวัน ตัวชี้วัดที่ 3.1.1, 3.1.2, 3.1.3, 3.1.4, 3.1.5 และมาตรฐานที่ 3.2 เข้าใจความสัมพันธ์ระหว่างนาฏศิลป์ประวัติศาสตร์และวัฒนธรรมเห็นคุณค่าของนาฏศิลป์ที่เป็นมรดกทางวัฒนธรรม ภูมิปัญญาท้องถิ่น ภูมิปัญญาไทยและสากล ตัวชี้วัดที่ ครูผู้สอนสามารถจัดชุดเรียนการสอนขึ้นได้เอง เพื่อสร้างจิตสำนึก ปลูกฝังให้นักเรียนรักและหวงแหนภูมิปัญญาที่มีอยู่ในท้องถิ่น และถ่ายทอดผลงานทางด้านนาฏศิลป์อย่างสร้างสรรค์

**2.2 ความรู้เกี่ยวกับนาฏศิลป์พื้นเมืองอีสานและศิลปะการแสดงฟ้อนเตี้ย**

นาฏศิลป์พื้นเมืองภาคอีสาน แสดงให้เห็นถึงพฤติกรรมของชนพื้นเมืองกับสภาพชีวิตความเป็นอยู่ นาฏศิลป์พื้นเมืองภาคอีสานจะมีทั้งการแสดงที่เป็นแบบดั่งเดิมที่มีการสืบทอด กันมา และการแสดงที่เกิดขึ้นในแต่ละท้องถิ่นเป็นไปตามความถนัดหรือความสามารถของแต่ละคน

ปิยะนุช ไวยวรณ์ (2556, น. 5) นาฏศิลป์ พื้นบ้าน หมายถึง การแสดงพื้นบ้าน หรือการละเล่นพื้นเมืองหรือการแสดงพื้นเมืองซึ่งนิยมเล่นกันอยู่เฉพาะในท้องถิ่นนั้น ๆ คือ การแสดงถึงอารมณ์ความรู้สึกและความเชื่อถือตามขนบธรรมเนียมประเพณี

นัดดา พิลาชัย (2556, น. 5) นาฏศิลป์พื้นเมืองอีสานเหนือ หมายถึง การแสดงที่เป็นเอกลักษณ์ ของนาฏศิลป์พื้นเมืองอีสานเหนือ ที่มีลีลาการแสดงว่องไว กระฉับกระเฉง มีลีลาการรำทั้งตัว ก้าวเดินเท้าด้วยปลายเท้าและยกส้นสูง มีจังหวะดนตรีที่เร้าใจ สนุกสนาน คึกคัก

สุภาวดี สําลีพันธุ์ (2540, น. 7) ได้ศึกษาทาฟอนพื้นบานอีสาน จากวิทยาลัยนาฏศิลป์รอยเอ็ด พบว่า การแสดงนาฏศิลปพื้นบานของวิทยาลัยนาฏศิลปรอยเอ็ด สามารถแบงกลุมการแสดงได 7 กลุม คือ 1) การฟอนประกอบทํานองลํา ไดแก ฟอนแมบทอีสาน 2) การฟอนที่สืบเนื่องจากพิธีกรรม ไดแก ฟอนเซียงของ เซิ้งนางดง ฟอนดึงครกดังสาก 3) การฟอนที่สืบเนื่องจากวรรณกรรม ไดแก ฟอนมโนราห เลนน้ำ ฟอนสังขศิลปชัย 4) การฟอนศิลปาชีพ ไดแก เซิ้งทํานาฟอนสาวหลอก 5) การฟอนที่สืบเนื่องจากประเพณีการละเลน ไดแก ฟอนเตยเดือนหา ฟอนเตยเกี้ยว 6) การฟอนเพื่อความสนุกสนาน ไดแก เซิ้งกะโป ฟอนโหวด และ 7) การฟอนเลียนแบบกิริยาอาการของสัตว ไดแก ฟอนแมงตับเตา

การฟ้อนรำของชาวอีสานนั้น จะมีลักษณะที่เรียกว่า ลักษณะเฉพาะของตน คือลักษณะที่แตกต่าง ไปจากภาคอื่นอย่างเห็นได้ชัด การฟ้อนมักเกี่ยวข้องกับขนบธรรมเนียมประเพณี พิธีกรรมความเชื่อและสิ่งศักดิ์สิทธิ์ ชัชวาล วงศ์ประเสริฐ (2532, น. 122) การฟ้อนรำของชาวอีสาน จะแตกต่างกันออกไปตามสภาพความเป็นอยู่ขนบธรรมเนียมประเพณีและสภาพภูมิศาสตร์ รูปแบบการฟ้อนของภาคอีสานมีเอกลักษณ์อย่างชัดเจน ไม่ว่าจะเป็นในเรื่องของท่าทางการเคลื่อนไหวร่างกายที่มีความความรวดเร็ว เร้าใจ แสดงให้เห็นถึงอุปนิสัยของคนในภาคอีสานที่รักความสนุกสนาน ชอบสร้างความบันเทิงในชุมชน ของตน

ท่าฟ้อนของชาวอีสานส่วนใหญ่ได้รับอิทธิพลมาจากท่าฟ้อนประกอบการลำของหมอลำ ซึ่งท่าฟ้อนของหมอลำแต่ละท่านจะมีท่าฟ้อนเบ็ดเตล็ดเป็นของตนเองหลายท่า และเรียกชื่อท่าต่างๆ กัน เช่น ท่ากินรีเที่ยวชมดอกไม้ ท่ายูงลำแพนท่าเลี้ยงผีไท้ลงข่วง ท่าพระนารายณ์ ออกพรหมสี่หน้าท่าทศกัณฐ์โลมนาง ท่านาคาเกี้ยวเกล้า ท่าช้างเทียมแม่ ท่าถวายเทวดาเล่นปางเล่นข่วง ท่าหนุมานถวายแหวน ท่าเกี่ยวข้าวในนา ท่าฟ้อนอวยพร ท่าฟ้อนเต้ยพม่า ท่ามโนห์ราเหิรปีก ท่าลมพัดพร้าว ท่าพิเภกถวายครู ท่านางเข็นฝ้าย ท่าหงส์บินเวิน ท่าปู่สิงหลาน ท่าสาวป๋าแป้ง ท่าปลาในน้ำ ท่าช้างชูงวง ท่าฟ้อนเกี้ยวชู้ เป็นต้น พิมพ์ทอง ภูโสภา (2533, น. 38-39)

ธราดล ชัยเดชโกสิน (2550, น. 40) ได้ทำการวิจัยเรื่อง การพัฒนารูปแบบการประดิษฐ์ชุด การแสดงพื้นบ้านอีสานของวิทยาลัยนาฏศิลป์ร้อยเอ็ด พบว่า จากการศึกษาประวัติชุดการแสดงพื้นเมืองของภาคอีสาน การศึกษาสภาพชีวิตความเป็นอยู่ของชาวอีสาน ไม่ว่าจะเป็นความเชื่อ พิธีกรรม วรรณกรรม และสิ่งที่เป็นมรดกของชาวอีสาน มานำเสนอเป็นศิลปะการแสดง ซึ่งมีหลักในการประดิษฐ์ ชุดการแสดง พื้นบ้านอีสานดังนี้ 1)หลักในการคิดประดิษฐ์ชุดการแสดง 2) เครื่องแต่งกายและอุปกรณ์การแสดง 3) เครื่องดนตรี ทำนองลายเพลง บทร้อง 4) ท่ารำการพัฒนารูปแบบการประดิษฐ์ชุดการแสดงพื้นบ้านอีสานของวิทยาลัยนาฏศิลป์ที่ได้ค้นพบ มาพัฒนาเป็นชุดการแสดงพื้นบ้านอีสาน เพื่อเป็นการอนุรักษ์พัฒนาศิลปวัฒนธรรมพื้นบ้านอีสาน โดยได้ผ่านกระบวนการพิจารณาจากผู้เชี่ยวชาญทางด้านดนตรีและการแสดงพื้นบ้านอีสาน

**2.2.1 ศิลปะการแสดง ฟ้อนเตี้ย**

การศึกษาค้นคว้าศิลปะการแสดงฟ้อนเตี้ย วันดี พลทองสถิต (2557, น.12) กล่าวไว้พอสรุป ดังนี้

2.2.1.1 ประวัติความเป็นมาการฟ้อนเตี้ย

ฟ้อนเตี้ย หรือ ลำเตี้ย เริ่มขึ้นในชุมชนบ้านโนนทัน ตำบลในเมือง อำเภอเมือง จังหวัดขอนแก่นในช่วงประมาณปีพุทธศักราช 2478 โดยนางนิ่มนวล สุวรรณกูฏ เป็นผู้ริเริ่มโดยนำหนุ่มสาวในหมู่บ้านมาเล่นขับลำโต้ตอบกันเพื่อความสนุกสนานในช่วงเทศกาลสงกรานต์ ปัจจุบันชาวบ้านโนนทันเริ่มเสื่อมความนิยมลงตามภาวะสังคม จนเหลือเพียงคนเฒ่าคนแก่ที่ยังจดจำได้ ขาดการสืบต่อไปยังคนรุ่นหลัง ด้วยความตระหนักถึงความสำคัญและต้องการอนุ­รักษ์ ต่อยอดมรดกทางวัฒนธรรมของท้องถิ่นที่กำลัง­จะสูญหาย

2.2.1.2 ความหมายของคำว่า “ฟ้อนเตี้ย” ได้อธิบายไว้ว่า

ฟ้อนเตี้ย เป็นการแสดงที่มีลักษณะการลำโต้ตอบกันระหว่างชายกับหญิง ซึ่งเป็นการ

ละเล่นที่น่าสนใจ มีความไพเราะ เป็นเรื่องราวดูแล้วทำให้เกิดความสนุกสนานเพลิดเพลิน จะนิยมใช้แสดงหรือละเล่นในช่วงเทศกาลสงกรานต์ของทุกปี ลักษณะการละเล่นเหมือนกับเพลงปฏิพากย์ คือ เป็นการขับลำโต้ตอบระหว่างหญิงชาย ด้วยกลอนลำสั้นๆ ประกอบทำนองแคน ในบางช่วงจะมีการฟ้อน ด้วยท่าย่อตัวให้ต่ำ­ลงยืดตัวเอนไปมา ซึ่งเป็นที่มาของชื่อการละเล่นนี้ว่า "ลำเตี้ย" ซึ่งหมายถึง การ ขับลำประกอบการฟ้อนด้วยท่าเตี้ย นั่นเอง

“ลำ” สามารถมองออกได้ในสองลักษณะเพื่อหาความหมายคือ แสดงออกเป็นกิริยา หมายถึง การขับร้อง คือ การนำเอาเรื่องราวในวรรณคดีมาขับร้องเป็น บทกลอนทำนองทีเป็นภาษาอีสาน แสดงออกเป็นคำนาม หมายถึง ชื่อเรื่องของการขับร้องหรือการแสดงที่เป็นเรื่องราว “หมอลำ” หมายถึง ผู้ที่มีความชำนาญในการขับร้องวรรณคดีอีสาน โดยการท่องจำเอากลอน มาขับร้อง หรือผู้ที่ชำนาญในการเล่านิทานเรื่องนั้น เรื่องนี้ หลาย ๆ เรื่อง

เตี้ย หมายถึง การย่อตัวให้ต่ำลง เช่นเตี้ยลงในเพลงรำวงสาระวัน แต่เตี้ยในที่นี้ หมายถึง การฟ้อนเตี้ยในขณะที่ลำ หรือลำจบกลอนแล้ว จะมีการฟ้อนเกี่ยวกันให้เตี้ยลง

การศึกษาค้นคว้า ผู้วิจัยได้ดัดแปลงเนื้อหาเพิ่มเติมจากการนำภูมิปัญญาท้องถิ่นบริบทใกล้เคียงมาประยุกต์ใช้ในการจัดกิจกรรมการเรียนรู้ทักษะปฏิบัติได้โดยแต่งเนื้อเพลงกลอนลำ ท่วงท่าการร่ายรำ ตลอดจนการแต่งกายขั้นมาใหม่ในแบบฉบับของผู้วิจัยเอง เพื่อให้เหมาะสมกับวัยและยุคสมัยของผู้เรียนในปัจจุบัน และให้ชื่อชุดการแสดงนี้ว่า ฟ้อนเตี้ย ชุด “อ้อนบ่าวให้ฮู้เพียร ฮักเฮียนนาฏศิลป์”

**2.2.2 เครื่องดนตรีที่ใช้** โปงลางประกอบการฟ้อนเตี้ยครบเครื่องดนตรี ดังต่อไปนี้

ในครั้งนี้ ผู้วิจัยได้ใช้เครื่องดนตรีประเภทโปงลาง โดยใช้เสียงทำนองเพลงเดียวกับผลงานวิจัยการสร้างสรรค์ ชุด การแสดงลำเตี้ยโนนทัน (The Production of Lum Tiea Nontun Performance) โดยนางวันดี พลทองสถิตย์และนายวิศปัตย์ ชัยช่วย คณะศิลปกรรมศาสตร์ มหาวิทยาลัยขอนแก่น ซึ่งประกอบด้วยโปงลาง พิณ แคน โหวต กลองหาง ดังนี้

2.2.2.1 โปงลาง โปงลาง ทำมาจากไม้มะหาด ( เป็นต้นไม้ประจำจังหวัดกาฬสินธุ์) เป็นเครื่องดนตรีประเภทเคาะทำนองและจังหวะไปพร้อมกันแบบเดียวกับระนาดแต่แขวนในแนวตั้ง ชาวอีสานใช้มานานแล้ว แต่คงจะเกิดภายหลังแคนเพราะเพลงที่ใช้กับโปงลางเป็นเพลงลายแคนแทบทั้งสิ้น ลายแคนเองก็มีลายโปงลางซึ่งเป็นทำนองที่หมอแคนแต่งขึ้นจากความบันดาลใจจาก เสียงโปงลาง “โปงลาง” นั้น บางแห่งจะเรียกว่า หมากกลิ้งกล่อม หมากเตอะเติน เป็นเครื่องดนตรี ที่พัฒนามาจาก เกราะลอ หรือ ขอลอ (นายเปลื้อง ฉายรัศมี, สัมภาษณ์ )




***ภาพที่ 2.1*** โปงลาง

2.2.2.2 พิณ เป็นเครื่องดีดที่ทำด้วยไม้ มีกล่องเสียงลักษณะเป็นรูปสี่เหลี่ยม วงกลม หรือ ทำเป็นรูปคล้ายใบไม้ก็มี ปัจจุบันนิยมทำเป็นรูปร่างต่าง ๆ มากมาย ซึ่งแล้วแต่ผู้เป็นเจ้าของต้องการ มีช่องเสียง ตรงกลาง ด้านหน้า ขนาดประมาณ 25 ซ.ม. ทำให้เกิดเสียงไพเราะ สดใส คันพิณ ทำด้วยไม้เนื้อแข็ง ตรงปลายเซาะเป็นร่อง ด้านบน เจาะรูสำหรับสอด ลูกบิด ตั้งสายซึ่งทำจากลวด มี 2 สาย 3 สายหรือ 4 สายใน ปัจจุบันนิยมเล่น 3 สาย เล่นได้ครบทั้ง 7 เสียง สามารถบรรเลงเพลงไทย เพลงสากล หรือ บรรเลงเดี่ยว ๆ ก็ได้

[](javascript:void(0))

***ภาพที่ 2.2*** พิณ

2.2.2.3 แคน คนอีสานถือว่าแคนเป็นเครื่องดนตรีประจำครอบครัวและชีวิตประจำวัน ในท้องถิ่นเป็นเครื่องดนตรีที่เก่าแก่อีกชิ้นหนึ่ง แคนสามารถเทียบเสียงได้ครบตามระบบเสียงดนตรีสากล คือ มีครบ 7 เสียง โด เร มี ฟา ซอล ฟา ที เป็นเครื่องดนตรีประเภทเครื่องเป่า โดยใช้ปากเป่าดูดลมเข้าออก ซึ่งประกอบด้วย ไม้กู่แคน ไม้เต้าแคน โลหะ และ ชันโลง ( ขี้สูด) ลิ้นแคนทำด้วยเงินหรือทองเหลือง การเป่าแคนจะเป่าเป็นทำนอง เรียกว่าลายแคน ซึ่งลายแคนเหล่านี้จะจดจำจากหมอแคนในอดีตไม่มีการจดบันทึกไว้เป็นลายลักษณ์ อักษร ลายต่าง ๆ ก็เลียนท่วงทำนองและเสียง จากธรรมชาติเช่น ลายสุดสะแนน ลายอ่านหนังสือใหญ่ ลายแมงภู่ตอมดอก ต้อนงัวขึ้นภู ลายแม่ฮ้าง กล่อมลูก ลายลมพัดพร้าว ลายลำโปงลาง เป็นต้น



***ภาพที่ 2.3*** แคน

2.2.2.4 โหวด เป็นเครื่องดนตรีประเภทเป่าเช่นเดียวกับแคน ไม้ทำมาจากไม้กู่แคน

ไม้ซาง (ไม้เฮี้ย) โดยนำเอาไม้ประมาณ 7 ถึง 12 ชิ้น มาตัดให้ได้ขนาดลดหลั่นกันไปให้ปลายทั้งสอง เปิดส่วนปลายด้านล่างใช้ชันรง (ขี้สูด) ปิดให้สนิท ส่วนปลายบนเปิดไว้สำหรับรูเป่า โดยนำเอาไม้กู่แคนมารวมกันเข้ากันกับแกนไม้ไผ่ที่อยู่ตรงกลาง จัดลูกแคนล้อมแกนไม้ไผ่ในลักษณะ ทรงกลม ตรงหัวใช้ชันรง ก่อขึ้นเป็นรูปกรวยแหลมมน เพื่อใช้เป็นฐานสำหรับจรดด้านล่างและให้โหวดหมุนได้รอบทิศทางเวลาที่ เป่า โหวดเป็นเครื่องดนตรีประเภทเป่าไม่มีลิ้น ลักษณะเสียงโหวดเกิดจากการเป่าแบบผิวปาก เช่นเดียวกับการเป่าปากขวด ในสมัยโบราณนิยมเอาโหวดมาเหวี่ยงเพื่อแข่งขันกัน เพื่อทำให้เกิดเสียงดังและมักจะ แข่งกันระหว่างที่ ออกไปเลี้ยงสัตว์ เช่น วัว ควาย ในช่วงระหว่างหน้าหนาว ประมาณเดือน พฤศจิกายน ถึงเดือนธันวาคม

[](http://www.roiet.go.th/101/images/stories/v3.jpg)

***ภาพที่ 2.4*** โหวด

2.2.2.5 กลองหาง เป็นเครื่องดนตรีประเภทตี ในสมัยก่อน เรียกว่า กลองเส็ง กลองกิ่ง กลองแต้ กลองตุ้ม แล้วแต่พื้นที่และท้องถิ่น ซึ่งชาวบ้านนิยมนำเอาไม้เนื้อแข็งมาขุดเป็นกลอง ลักษณะของกลองจะเป็นแบบลักษณะง่าย ๆ ไม่สลับสับซ้อน นำไม้เนื้อแข็งมาเจาะให้ตรงกลางทะลุถึงกัน ขึงหน้าด้วยหนังวัว ใช้ตีแห่ในงานต่าง ๆ โดยมีกลองแค่ใบเดียว ต่อมาได้มีการนำเข้ามาบรรเลงกับวงโปงลาง ได้นำเอากลองยาวเข้ามาแห่ด้วย แต่ในบางพื้นที่ก็นิยมเอากลองยาว 4 ใบ ที่มีเสียงสูง ต่ำตั้งเสียงที่การ ไล่เสียงจากเสียงสูงไปหา เสียงต่ำลดหลั่นกันไป โดยไม่ต้องใช้ข้าวเหนียวติดที่หน้ากลอง และต่อมาจากนั้น ชาวบ้านนิยมนำกลองยาวมาร่วมในการบรรเลงกับวงดนตรีโปงลางโดยขึ้นหนังหน้า กลองใหม่และเรียกชื่อขึ้นมาใหม่ว่า กลองหาง ใช้กับลองรำมะนาใบใหญ่ 1 ใบ ซึ่งเป็นกลองเสียงทุ้ม (ทูลทองใจ ซึ่งรัมย์, สัมภาษณ์)



***ภาพที่ 2.5*** กลองหาง

**2.2.3 เนื้อเพลงหรือกลอนลำฟ้อนเตี้ย**

เนื้อร้องประกอบการฟ้อนเตี้ย แต่เดิมมีดังนี้

**เนื้อเพลงฟ้อนเตี้ย (เดิม)**

(นางนิ่มนวล สุวรรณกูฎ บรมครูลำเตี้ย ผู้ล่วงลับ)

หญิง สาวโนนทันเข็ญฝ้ายดังตะแวตะแว อ้ายบ่มาแวนี่อ้ายสิไปแวใส

เซิญเด้ออ้ายสายคอยซู้เผิ่น เจ้าผู้เปิ่นเวิ่นหน้าอย่าลืมน้องผู้อยู่คอย

ชาย สวัสดีน้องหล่ายอดสง่าตาหวาน แม่นเจ้ากินทานหยังจั่งผู้งามปานแต้ม

เป็นจั๋งใด๋เด้หล่าเป็นตาหรือว่าบ่ คั่นแม่นเป็นตาได้สิสานไซลงใส่

คั่นบ่เป็นตาได้สิปายก้นต่าวเมีย

หญิง น้องกะคิดฮอดอ้ายไห่ฮำคะนิงหา จนน้ำตาไหลรินหลั่งลงบ่มีเอียน

เหมียนจั๊งเขาเขียวขุ่มสกุณาพากคู่ นางกะคึดฮอดซู้กะคือดั้มดั่งกัน

ชาย หล่าเอ้ยสาวแม่นเจ้ามีผัวซ่อน นอนซ่อนอยู่ละบ่

หรือว่ามีแต่ซู้ ผัวสิซ่อนกะบ่มี

หญิง สาวนางน้องแต่ผัดเป็นต้นเสี่ยว งูเขี้ยวบ่เคยไต่

ผัดแต่เป็นต้นไม้ เคลือสิเกี้ยวกะบ่มี

กอดอ้อยซ่อย เสมออ้อยกลางกอ กาบกะบ่ห่อหน่อน้อยกะบ่ซอน

ซู้สิซ้อนผัวน้องกะบ่มี

ชาย เจ้าผู้แหวนวงน้อยคอยหอนิล ผู้ใด๋เด้สิได้ใส่

มันสิไหลเข้าก้อยมือน้อยเพิ่นผู้ใด๋

หญิง สาวนางน้องเป็นเพียงแก้ว แวววาวใสงาว

บ่แม่นขวดแก้วเหล้า บ่มีเว่าว่าสิใส

ชาย หล่าเอ้ยสาว ฟังเสียงลมพัดต้อง

ตองแก้ย่านบ่แน่เด้นอ คั่นแม่นลมพัดต้องตองแท้แหน่บ่น้อ

หญิง ผู้ดีจั่งเจ้า ผู้งามจั่งเจ้า บ่มีเมียน้องบ่เสี่ย

ตั้งแต่อ้ายใส่เสี่ย กะยังซ่อนอยู่ใน

ชาย คั่นเจ้าบ่เซี่ยอ้าย ให้ไปเบิ่งที่หำ

คั่นถ้ามีพอสอง ให้ปาดคอทางใต้

หญิง พี่ซายเอ้ย ไผสิหลิงเห็นพื้น

กองฟืนอยู่ใต้ล่าง ห่าลางเถื่องูจงอางอยู่หั่น

ใผสิฮู้ฮ่อนพี่ซาย

ชาย หล่าเอ้ยสาว อ้ายนิมีสองแล้ว

มีสามกะบ่เบี่ย มีสี่มีห้าผัดแห่งดี

หญิง สาวนางน้อง สิบ่ขังเตียงน้อยเมียปายล่างบ่วงไผแล้ว

โตหากกินโตหากล่าง ทางซ่ำคางสิตาย

แม่นเจ้ามีสองซ่อนนอนซ่องกะตามส่าง น้องลิเข้าผ่าม่างให้เป็นเพิ้งเพียงเดี๋ยว

ชาย มันเจ้าเด้ อยากได้เจ้าเด้ อ้ายบ่มีเงินสิแต่ง

พ่อแม่เจ้าเผิ่นหากมาดขาหลาย ภูมิตายายเจ้าแห่งมาดคักพ่วน

สามวัวควายนอน บักซายลำสิว่าขอนอนลงหว่างสองสลึงเฟียง

เฟียงนึงนั้น สิเอาไปซื้อเหล่าสุราเลี้ยงเถ่าแก่ เฟียงนึงนั้นสิไปซื้อน้ำอ้อยออยเจ้าเข่าบ่อนนอน

หญิง เอาจั่งซี่น้อพี่น้อ คั่นแม่นอ้ายมักน้อง น้องกะมักอ้าย

บ่อต้องจ่ายพอสลึง ดึงแขนซ้ายเมือส้นไปกล่อมนอนในมุ้ง

*หมายเหตุ.*บทร้องที่ใช้ประกอบการเรียนการสอนนั้นผู้วิจัยได้ประพันธ์ขึ้นใหม่เพื่อให้เหมาะสมกับบริบทของสังคมซึ่งจะปรากฏในใบความรู้หรือภาคผนวกของเอกสารงานวิจัย

**2.2.4 หลักการสอนนาฏศิลป์**

การสอนนาฏศิลป์ได้มีผู้รู้กล่าวถึงหลักการสอนนาฏศิลป์ไว้หลายท่าน ดังนี้

ไพรโรจน์ คะเชนทร์ (2555, น. 1) ได้กล่าวไว้ดังนี้ ธรรมชาติและลักษณะเฉพาะทางของสาระนาฏศิลป์ มุ่งส่งเสริมให้มีความคิดสร้างสรรค์มีจินตนาการ ชื่นชมความงาม สุนทรียภาพ ความมีคุณค่า ซึ่งมีผลโดยตรงต่อด้านร่างกาย จิตใจ สติปัญญา อารมณ์และสังคม ให้ผู้เรียนมีความเชื่อมั่นในตนเอง สามารถทำงานร่วมกับผู้อื่นได้อย่างมีความสุข

สำนักงานเลขาธิการสภาการศึกษา (2547, น. 27) ได้เสนอแนะหลักการสอนนาฏศิลป์ ดังนี้

1. สำรวจความต้องการของผู้เรียน

2. วางจุดประสงค์ของการสอนให้ชัดเจน

3. กำหนดบทบาท และหน้าที่ของแต่ละคนให้ชัดเจน

4. บอกแหล่งเรียนรู้ วิธีการหาความรู้ให้แก่ผู้เรียนได้ทราบก่อน ระหว่างและหลังการเรียนรู้

5. ฝึกปฏิบัติจริง

6. วัดผลประเมินผลตามสภาพจริง เป็นระยะอย่างต่อเนื่อง

7. นำผลการประเมินมาปรับปรุง และแก้ไขทุกครั้งที่จัดกิจกรรมการเรียนรู้  
 เรณู โกสินนานนท์ (2535, น. 23) ได้เสนอหลักการสอนนาฏศิลป์ไว้ ดังนี้

1. สอนจากสิ่งที่ง่ายไปหาสิ่งที่ยาก

2. สอนตามความสามารถของแต่ละบุคคล

3. การสอนโดยวิธีสับเปลี่ยนท่าที่ยากให้ง่ายขึ้น แต่พยายามรักษาแบบแผนเดิมไว้

4. การสอนแต่ละท่า ต้องอธิบายให้ละเอียด ถือหลักทีละน้อยแต่ให้แม่นยำแล้วจึงต่อท่าใหม่

5. ระหว่างรำครูต้องคอยสังเกตและเตือนอยู่เสมอ ให้ผู้เรียนรักษาลีลาท่าทางให้อยู่ในแบบแผน

6. ครูต้องจัดผู้เรียนอยู่ไม่ใช่รำนำหน้าอย่างเดียว

7. การใช้ศัพท์ทางนาฏศิลป์ บางโอกาสอาจเปลี่ยนใช้คำที่ง่ายหรือใช้ศัพท์ธรรมชาติ

**2.2.3 การจัดกิจกรรมการเรียนรู้กลุ่มสาระการเรียนรู้นาฏศิลป์**

ลดาวัลย์ วิริยะสวัสดิ์. (2553, น. 13) ได้กล่าวไว้ดังนี้

1. หลังจากเข้าใจเนื้อหาและหลักการสอนดนตรี–นาฏศิลป์แล้ว ครูจะต้องเตรียมการสอน เพื่อเป็นแนวทางในการจัดกิจกรรมในการสอนดนตรี – นาฏศิลป์ การเตรียมการสอนที่สําคัญที่สุด คือ การจัดทําโครงการสอนหรือโครงสร้างรายวิชา และบันทึกการสอนหรือแผนการเรียนรู้ การสอนดนตรี–นาฏศิลป์ ซึ่งอาจจัดเป็นโครงการสอนประจําภาคการศึกษา หรือประจําเดือนทั้งนี้ขึ้นอยู่กับ จุดประสงค์ของผู้จัดว่ามีความประสงค์ให้รายละเอียดหรือต้องการเน้นด้านใด ส่วนแผนการเรียนรู้หรือ บันทึกการสอนที่ดีและต้องมีแผนการปฏิบัติล่วงหน้าเพื่อให้มีภาพของงานที่ชัดเจน ผู้ร่วมปฏิบัติงานทุกคนจะได้เข้าใจถูกต้องตรงกัน โดยกําหนดรูปแบบวิธีการทํางาน ขั้นตอนหรือกิจกรรมย่อยๆ ของงาน ที่ทําเป็นลําดับต่อเนื่องกัน สื่อ วัสดุ อุปกรณ์ที่ใช้ บุคลากรที่จําเป็นในงาน ระยะเวลาที่ลงมือปฏิบัติในแต่ละขั้นตอน วิธีการควบคุมกํากับ หรือตรวจสอบผลงานที่ปฏิบัติแล้ว ว่าบรรลุวัตถุประสงค์ของงานที่ตั้ง ไว้หรือไม่ การมีภาพงานที่ชัดเจนช่วยให้ผู้ปฏิบัติเตรียมงานได้ครบถ้วนสมบูรณ์มีความพร้อมเมื่อถึงเวลา ปฏิบัติงานจริง

2. การจัดกิจกรรมการเรียนการสอนดนตรี–นาฏศิลป์ที่เหมาะสม ตามหลักสูตรแกนกลาง การศึกษาขั้นพื้นฐานพุทธศักราช 2551 ได้จัดกิจกรรมเน้นทักษะต่างๆ คือ กิจกรรมเน้นจังหวะ กิจกรรมเน้นการฟังและการร้องเพลง กิจกรรมนาฏศิลป์ และสิ่งที่ครูหลายคนลืมนึกถึง คือโน้ตสากล ดนตรี–นาฏศิลป์ จะแยกจากกันไม่ได้ จะต้องบูรณาการ กิจกรรมทั้งหมดเข้าด้วยกัน

ดังนั้น การเรียนการสอนดนตรี–นาฏศิลป์ จึงควรลําดับ ขั้นตอนในการสอนให้ดี เพื่อสะดวกสบายในการฝึกปฏิบัติ โดยอาศัยรูปแบบการสอนต่าง ๆ ผสมผสานกัน โดยควรเน้นการสอนที่มีการปฏิบัติร่วมเป็นสําคัญ ซึ่งกรมวิชาการได้สรุปวิธีการสอนไว้เป็นแนวทาง ดังนี้

1. การสอนตามลําดับขั้น เช่น

1.1 สนทนาเพื่อสร้างความเข้าใจในกิจกรรมที่เรียน

1.2 ใช้คําถามเพื่อให้ผู้เรียนแสดงความคิดเห็น

1.3 ให้แสดงโดยเสรี

1.4 ฝึกจังหวะของเพลงที่จะปฏิบัติ

1.5 สาธิตจังหวะที่ถูกต้องโดยครูนําทีละขั้นตอนทีละวรรคให้นักเรียนฝึกตาม

ปฏิบัติทีละวรรค ทีละตอน จนตลอดกิจกรรม ปฏิบัติผลัดเปลี่ยนเป็นกลุ่มทบทวน

2. ต้องใช้กิจกรรมสัมพันธ์ โดยเป็นกิจกรรมที่ต้องการเน้น

3. ให้ผู้เรียนใช้สื่อการเรียน เช่น เครื่องเคาะจังหวะทุกคน

4. ให้ผู้เรียนได้มีโอกาสร่วมกิจกรรมทุกคน

5. ให้ผู้เรียนแสดงความถนัด

6. ควรฝึกมารยาทผู้แสดง ผู้ชม ผู้ฟัง

จากแนวทางที่กรมวิชาการสรุปไว้เป็นแบบอย่าง ผู้ศึกษาได้นํามาวิเคราะห์เข้ากับ เนื้อหาและกิจกรรมที่หลักสูตรกําหนด ทําให้เกิดแนวคิดที่จะจัดกิจกรรมการเรียนการสอน ขั้นตอนการจัดกิจกรรมการสอนดนตรี-นาฏศิลป์ ผู้ศึกษาเห็นว่าควรจะบูรณาการเข้าด้วยกัน ดังนี้

1. การฟังเพลง

2. การร้องเพลง

3. การเล่นดนตรี

4. การเคลื่อนไหวร่างกายตามจังหวะและเสียงดนตรี หรือแสดงท่าทางตามนาฏศิลป์

5. การคิดสร้างสรรค์ทางดนตรี

6. การอ่านและการเขียนโน้ต

7. นาฏศิลป์

**2.2.4 สื่อการจัดกิจกรรมการเรียนรู้ดนตรี–นาฏศิลป์**

การจัดกิจกรรมการเรียนรู้ดนตรี–นาฏศิลป์จะได้ผลดีและมีประสิทธิภาพก็ต่อเมื่อ ผู้สอนจะต้องมีความรู้ความสามารถในเรื่องของดนตรี–นาฏศิลป์เป็นอย่างดี สําหรับสื่อในการเรียน การสอนดนตรี– นาฏศิลป์ ขึ้นอยู่กับบทเพลงที่ครูจะนํามาสอนนักเรียน แต่สิ่งที่เป็นหลัก คือ ฉิ่ง กรับ แถบบันทึกเสียง เครื่องบันทึกเสียง แผนภูมิเพลง เพื่อนักเรียนจะได้รู้ทํานองเพลงในการขับร้อง หรือรํา และรู้จักจังหวะ ในการร้องหรือรํา หลักสําคัญของการเรียนนาฏศิลป์ในโรงเรียนซึ่งควร ให้เด็กได้เรียนรู้ มีดังนี้

2.2.4.1 นาฏยศัพท์เบื้องต้น คือ ศัพท์ที่ใช้ในทางนาฏศิลป์เป็นชื่อของลักษณะการรํา

ของนาฏศิลป์ไทยที่ใช้อยู่เป็นส่วนมากในการแสดงนาฏศิลป์ มีดังนี้

1) จีบ (แบ่งออกเป็น จีบคว่ำ จีบหงาย)

2) ตั้งวง

3) ล่อแก้ว

4) ประ

5) จรด

6) กระดก

7) กระทุ้ง

8) ถัดเท้า

9) ยกเท้า

ในระดับประถมศึกษา ถ้ามีปัญหาในเรื่องการสื่อความหมาย ไม่จําเป็นต้องเน้น ให้เด็กเรียกชื่อ ตามศัพท์ อาจเรียกเป็นศัพท์แทน เช่น

1) จีบคว่ำ เรียกว่า จิ้มลง

2) ตั้งวง เรียกว่า แบมือตั้งขึ้น

3) กระทุ้ง เรียกว่า กระแทกเท้าลง

4) กระดก เรียกว่า ยกเท้าหลังขึ้น

2.2.4.2 ภาษาท่าและภาษาทางนาฏศิลป์ ภาษาท่าและท่าเต้น ท่ารําใน ศิลปะการแสดงโขน หรือตัวละคร เท่ากับเป็นภาษาพูดโดยที่ไม่ต้องเปล่งเสียงออกมา แต่อาศัยอวัยวะ ส่วนอื่นแสดงออกมาเป็นท่าทาง เด็กจะสามารถเข้าใจและชื่นชมในศิลปะทางนาฏศิลป์ได้ดี ต้องมีความ เข้าใจในเรื่องท่าทางต่าง ๆ ที่ตัวแสดงได้แสดงออกมา จึงจะทําให้เกิดความสนุกสนานและเกิดความ สนใจขึ้น ถ้าเราจะลองนึกดูจะรู้สึกว่าเราใช้ภาษาท่านี้อยู่ทุกวัน กิริยาท่าทางของคนเราย่อมมี ความหมายอยู่ในตัวเป็นต้นว่า เมื่อมีใครนําเอาสิ่งของมาให้เรา เราพยักหน้า ผู้ให้ก็ย่อมทราบได้ว่าเรา ต้องการ แต่ถ้าเรา สั่นศีรษะก็แปลว่า เราไม่ต้องการ และถ้าเรากวักมือก็แปลว่าเราให้นําเอาของสิ่งนั้น มาให้เรา ภาษาที่ใช้แสดงออกมาด้วยกิริยาท่าทางนั้น มีมากเท่ากับภาษาที่เปล่งเสียงออกมาเป็นคําพูดและบางอย่างก็วิจิตรพิสดารมาก กิริยาท่าทางต่าง ๆ ที่แสดงออกมาเป็นภาษาดังกล่าวอาจจําแนกออกได้เป็น 3 ประเภท

1) ใช้แทนคําพูด เช่น รับ ปฏิเสธ สั่ง เรียก เป็นต้น

2) เป็นกิริยาอาการหรืออิริยาบถเช่น ยืน นั่ง เดิน นอน เคารพ และการ

กระทําอื่น

3) แสดงถึงอารมณ์ภายใน เช่น เสียใจ ดีใจ โศกเศร้า ร่าเริง รัก โกรธ เป็นต้น

ในด้านศิลปะทางนาฏยกรรม ภาษาท่าต่าง ๆ เหล่านี้ได้ดัดแปลงให้วิจิตร พิสดารกว่า ท่าธรรมดาโดยให้สอดคล้องไปกับเพลงดนตรีและการขับร้อง นอกจากนี้ก็มุ่งให้รําได้อย่างงดงาม เป็น สง่า โดยอาศัยหลักสําคัญในความงดงามของศิลปะเป็นการแสดงโดยอาศัย มือ แขน เท้า ขา ลําตัว ใบหน้า และศีรษะภาษานาฏศิลป์นี้จึงมักนํามาใช้ในการรําตามบทร้อง บทเจรจาหรือบทพากย์ของโขน ในทางนาฏศิลป์เรียกอีกทางหนึ่งว่า การรําบท คือ การรําทําบทไปตามถ้อยคําหรือบทขับร้อง ดังตัวอย่างท่ารําซึ่งแสดงความหมายของการรําบทและภาษาท่าทางนาฏศิลป์ ดังนี้

1) ใช้มือซ้ายจีบยกนิ้วขึ้นมาริมฝีปาก หมายความว่า ดีใจ ยิ้ม แต่ถ้าเลยขึ้นไปที่

จมูก ก็แสดงว่า ดม หอม

2) ใช้ฝ่ามือหนึ่งมือใด สีที่ก้านคอตอนใต้หูไปมา พร้อมทั้งกระทืบเท้าลงกับพื้นหมายความว่า โกรธ

3) ประสานมือทาบฐานไหล่ แสดงว่า รัก ชื่นชม หรือห่ม ผ้า

4) ถูฝ่ามือแล้วทิ้งแขนลงล่าง แกว่งไปมา แสดงอาการเก้อเขิน

5) ตั้งวงสั่นปลายนิ้ว แสดงว่า ปฏิเสธ ห้าม

6) ปาดมือกรีดนิ้วจีบเข้ามาหาตัวระดับข้างหน้า แสดงว่า เรียก

7) ฝ่ามือซ้ายแตะที่หน้าผาก แสดงว่า เสียใจ ไม่สบาย ร้องไห้ และถ้าสะดุ้งลําตัว ขึ้นลงไปมาพร้อมด้วย ก็แสดงว่ากําลังสะอึกสะอื้น

8) ประสานลําแขน ส่วนล่างแตะฝ่ามือระดับสะโพก แสดงว่าทุกข์ร้อน โศกเศร้า

9) โบกมือคลายจีบจากล่างไปสูง หมายความว่า สว่างไสว ผุดผ่อง เปิดเผย รุ่งเรือง ร่ำลือ ทั่วไป

10) หงายฝ่ามือตั้งระดับอก หมายความว่าชมเชย รับรอง เชื้อเชิญ

11) ชี้นิ้วชี้ เข้าที่อกหรือจีบมือซ้ายเข้าที่อก หมายความว่า ฉัน เรา

12) แบมือตั้งสูงระดับศีรษะทั้งสองมือ แสดงความหมายถึงความเจริญรุ่งเรือง เป็นใหญ่ มีเกียรติ

13) มือหนึ่งตั้งวงบัวบานสูงระดับศีรษะ มืออีกข้างหนึ่งตั้งวงหน้า ระดับฝีปาก (ท่าเฉิดฉิน) ก็แสดงความหมายเช่นเดียวกับข้อ 12 แปลว่า สวย

ที่ยกตัวอย่างมาข้างต้นจะเห็นได้ว่าท่าทางทางนาฏศิลป์นั้นดัดแปลงมาจากท่าทาง ธรรมชาติเป็นส่วนมาก แต่ในบางท่าที่ต้องการความวิจิตรงดงามก็จะประดิษฐ์ขึ้นให้สวยงามมี ความหมาย แสดงถึงความเป็นใหญ่ ความสง่างาม มีอํานาจ มีเกียรติ เป็นต้น เมื่อสามารถทราบได้ เช่นนี้ ก็สามารถตีบท ได้ไม่ยาก ส่วนการหัดรํา ระบํา รํา ฟ้อน ในชุดต่าง ๆ นั้นต่อไป

**2.2.5 การวัดและประเมินผล**

หลักการของหลักสูตรแกนกลางการศึกษาขั้นพื้นฐานเน้นกระบวนการเรียนรู้ที่ยึดผู้เรียนเป็นสําคัญ โดยให้ผู้เรียนได้ลงมือปฏิบัติจริง มีการติดตามประเมินผล ตามมาตรฐานการเรียนรู้และ ตัวชี้วัดที่กําหนด ซึ่งใช้เป็นเป้าหมายของการพัฒนาผู้เรียนที่ครอบคลุมทั้งด้านความรู้ ทักษะกระบวนการ คุณธรรม จริยธรรม และค่านิยม ให้ผู้เรียนมีส่วนร่วมในการประเมินการเรียนรู้ของตน ได้เอง และใช้การประเมินจากสภาพจริง ด้วยวิธีการประเมินที่หลากหลาย มีการบันทึกผลการ ประเมินอย่างเป็นระบบ เพื่อใช้เป็นข้อมูลในการพัฒนาผู้เรียนศิลปะอย่างต่อเนื่อง

ในการวัดและผลประเมินผลการเรียนรู้ศิลปะ ตามหลักสูตรแกนกลางการศึกษาขั้นพื้นฐาน จึงจําเป็นที่ผู้สอนจะต้องวัดผลและประเมินผลให้ครอบคลุมทั้ง 5 ด้าน คือ ด้านความรู้ทักษะ ด้าน กระบวนการ ด้านคุณธรรม ด้านจริยธรรม และด้านค่านิยม

**2.3 การจัดกระบวนการเรียนรู้ทักษะปฏิบัติ รูปแบบการสอนทักษะปฏิบัติ**

ทักษะปฏิบัติ มีความจําเป็นและสําคัญอย่างยิ่งในกลุ่มสาระที่มีการทดสอบด้วยทักษะปฏิบัติ ซึ่งมีรายละเอียด ดังนี้

2.**3.1 แนวคิดทฤษฏีที่เกี่ยวข้องกับทักษะปฏิบัติ**

การที่คนเราเรียนรู้และทําสิ่งต่างๆ ได้นั้น นอกจากอาศัยแรงจูงใจ มโนทัศน์ การแก้ ปัญหาความคิดพินิจพิเคราะห์ วิพากษ์วิจารณ์ ความคิดสร้างสรรค์ และเจตคติแล้วยังต้องอาศัยทักษะ ในการทํางาน ทักษะเป็นปัจจัยสําคัญที่ช่วยในการทํางานคล่องแคล่วมีประสิทธิภาพในการเรียนการ สอนที่แท้จริงใช่ว่าจะให้ผู้เรียนได้รับความรู้เท่านั้นแต่ต้องให้เขาเกิดทักษะด้วย ในการเรียนทักษะมี ลักษณะเป็นการลองผิดลองถูก เช่น เด็กหัดพูด หัดเดิน เด็กต้องเป็นผู้กระทําเอง หัดขับรถยนต์ จะต้องขับเองจริงๆ เรียนด้วยการกระทํา

2.**3.2 ความหมายของทักษะปฏิบัติ**

ทักษะ ตรงกับคําว่า Skill ในภาษาอังกฤษ พจนานุกรมฉบับราชบัณฑิตสถานพุทธศักราช 2525 ราชบัณฑิตสถาน (2542, น. 392) ได้ให้ความหมายไว้ว่า หมายถึง ความชํานาญจากความหมายนี้ทักษะจึงมีความจําเป็นที่จะต้องมีการฝึกฝนอยู่เป็นประจํา จึงจะเกิดความชํานาญในการเรียน

ส.วาสนา ประวาลพฤกษ์ (2557, น. 5) ได้ให้ความหมายของทักษะไว้ว่า คือ ความชํานิชํานาญ วิชาทักษะหรือเนื้อหาที่เป็นทักษะ หมายถึงวิชาที่จะต้องสอนให้เกิดความชํานาญ สามารถนําไปใช้ได้อย่างคล่องแคล่ว ว่องไว ไม่ผิดพลาด วิชาเหล่านี้เปรียบเสมือนเครื่องมือเครื่องใช้ ที่จะต้องฝึกใช้ให้เกิดความชํานาญจึงจะสามารถใช้เครื่องมือเหล่านี้ได้ดี มีประสิทธิภาพ ความชํานาญ จะเกิดขึ้นได้ต้องฝึกปฏิบัติบ่อยๆและทํามากๆ ก็เกิดความชํานาญเกิดทักษะขึ้น ทํานองเดียวกันวิชา ทักษะหรือเนื้อหาที่ประสงค์จะให้เกิดทักษะก็ต้องใช้วิธีสอนโดยฝึกให้ผู้เรียนทํามากๆ บ่อยๆ ครั้งจนเกิดความชํานาญ

สงวน สุทธิเลิศอรุณ (2550, น. 100) กล่าวว่า ทักษะ หมายถึง ลักษณะพฤติกรรม การเคลื่อนไหวที่ประสานสัมพันธ์ และต่อเนื่องเป็นลูกโซ่ ซึ่งตรงกับคําว่า “เชี่ยวชาญ” และ “ชํานิ ชํานาญ” และ “คล่องแคล่ว” เช่น การอ่านภาษาอังกฤษหรือการเขียนภาษาอังกฤษได้อย่างถูกต้อง และรวดเร็ว จนเรียกว่ามีทักษะหรือความเชี่ยวชาญในการอ่านภาษาอังกฤษ เป็นต้น

กมลรัตน์ หล้าสุวงษ์ (2554, น. 270) กล่าวว่า ทักษะ คือ ลักษณะของพฤติกรรมที่ แสดงถึงความสามารถในการแสดงออกได้ต่อเนื่องกันหรือประสานสัมพันธ์กับอวัยวะส่วนต่างๆ ของ ร่างกายหรือความคิดที่โต้ตอบต่อปัญหาอย่างคล่องแคล่ว ถูกต้องจนเป็นนิสัยหรือเป็นแบบอัตโนมัติ เช่น คนพุดภาษาอังกฤษได้คล่องแคล่ว แสดงถึงการมีทักษะในการใช้ภาษาอังกฤษ เสมือนที่พิมพ์ดีด ได้ถูกต้องและรวดเร็ว แสดงถึงการมีทักษะในการใช้มือ เป็นต้น

สรุปได้ว่า ทักษะ หมายถึง ความชํานาญ ความสามารถในการแสดงออกได้ ต่อเนื่องกันถูกต้องจนเป็นนิสัยหรือเป็นแบบอัตโนมัติสามารถนําไปใช้ได้อย่างคล่องแคล่ว ว่องไว ไม่ผิดพลาด

**2.3.3 ลักษณะของทักษะปฏิบัติ**

De Cecco (1986, pp. 277-281, อ้างถึงใน ชุติกาญจน์ รุ่งเรือง, 2552, น. 37-38) ได้กล่าวลักษณะของทักษะไว้ดังนี้

2.3.3.1 มีการตอบสนองที่ต่อเนื่องกันเป็นลูกโซ่ (Response Chain) เมื่อมีสิ่งเร้า เกิดขึ้นบุคคลจะตอบสนองต่อสิ่งเร้านั้นในลักษณะที่ต่อเนื่องกันเป็นลูกโซ่ และเป็นไปโดยอัตโนมัติ เช่น นักกีฬาฟุตบอล ซึ่งมีทักษะในการเล่นฟุตบอล ขณะที่เขาอยู่ในสนามฟุตบอลและเห็นว่าลูกฟุตบอล กําลังกลิ้งมา หรือกําลังลอยอยู่ในอากาศใกล้จะถึงตัวเขา เขาจะเตรียมตอบสนองต่อลูกฟุตบอลด้วย การหยุดลูกฟุตบอล หรือส่งลูกฟุตบอลต่อไปให้เพื่อนนักฟุตบอลคนอื่นที่ต่อเนื่องกันเป็นลูกโซ่ ถ้าเขา หยุดลูกฟุตบอล เขาจะหยุดมันได้ด้วยความนุ่มนวล และในทันทีนั้นเขาอาจจะเลี้ยงลูกฟุตบอลต่อไป ผ่านคู่ต่อสู้หรือฝ่ายตรงข้ามไปได้ด้วยดี ด้วยทักษะ ความชํานาญหรือความเชี่ยวชาญ นั่นเอง

2.3.3.2 มีความเคลื่อนไหวที่ผสมผสานกัน (Movement–coordination) เมื่อบุคคล ได้ตอบสนองต่อสิ่งเร้าในลักษณะที่ต่อเนื่องกันเป็นลูกโซ่นั้น จะเห็นได้ว่าอวัยวะส่วนต่างๆของร่างกาย จะเคลื่อนไหวในลักษณะผสมผสานกัน เช่น ผู้ที่มีทักษะในการพิมพ์ดีดจะเห็นได้ว่ามีการประสานกัน ระหว่างตาและนิ้วมือ ตาของผู้พิมพ์ดีดจะดูที่ต้นฉบับ ส่วนมือที่กดตัวอักษรที่แป้นพิมพ์ดีด ผู้ที่มีทักษะ ในการพิมพ์ เสียงพิมพ์จะดังในลักษณะที่เรียกว่า “ข้าวตอกแตก” ส่วนผู้ที่ขาดทักษะในการพิมพ์ เสียงพิมพ์จะดังในลักษณะที่เรียกว่า “น้ำค้างตก” เป็นต้น

2.3.3.3 รูปแบบของการตอบสนองมีลักษณะเฉพาะ (Response Petterns) ทักษะในเรื่องใดจะมีรูปแบบของการตอบสนองเป็นลักษณะเฉพาะของเรื่องนั้น เช่น ในการพิมพ์ดีด จะมีรูปแบบของการตอบสนองต่อเครื่องพิมพ์ดีดเป็นการเฉพาะ ซึ่งแตกต่างไปจากผู้ที่มีลักษณะในการ เล่นดนตรี หรือผู้ที่มีทักษะในการเขียนภาพศิลป์ เป็นต้น

**2.3.4 ประเภทของทักษะปฏิบัติ**

Bernard (2000, อ้างถึงใน ชุติกาญจน์ รุ่งเรือง, 2552, น. 38) ได้แบ่งทักษะไว้ 2 ประเภท

2.3.4.1 ทักษะทางกลไกการสัมผัส (Sensorimotor Skill) เป็นทักษะเกี่ยวกับ การใช้กลไกกล้ามเนื้อและข้อต่อ เป็นการเคลื่อนไหวทางกลไกโดยอัตโนมัติ เช่น การเดิน การขับขี่ รถจักรยาน การใช้เครื่องครัวของแม่ครัว การเต้นรํา เป็นต้น

2.3.4.2 ทักษะทางกลไกทางการรับรู้ (Perceptual Skill) เป็นทักษะในระดับที่ ซับซ้อนขึ้นต้องอาศัยทั้งการรับรู้และการเคลื่อนไหวทางกลไก มักจะเป็นการเรียนรู้ความสัมพันธ์ของสิ่ง ต่างๆ และเกี่ยวข้องกับการจําและการคิด ตัวอย่างเช่น ในขณะที่เราใช้มือเขียนหนังสือเราจะต้องใช้ การเคลื่อนไหวของนิ้วและมือ การจํา การคิด และสายตา เป็นต้น

2.**3.5 กระบวนการเกิดทักษะปฏิบัติ**

มาลินี จุฑะรพ (2556, น. 128) ได้กล่าวไว้ว่า ฟิทฟ์ (Fittf) กําหนดกระบวนการ เกิดทักษะไว้ 3 ขั้นตอน คือ

2.3.5.1 ขั้นความรู้ความเข้าใจ (Cognitive Phase) ทักษะในขั้นนี้เป็นขั้นที่ผู้เรียน ทักษะจะทําความเข้าใจ หรือเรียนรู้ธรรมชาติของทักษะ ปกติทักษะขั้นนี้จะเกิดขึ้นโดยไม่ต้องใช้เวลา ฝึกฝนมาก ความรู้ความเข้าใจนั้นอาจเกิดจากการสังเกต จากการสอนหรือการอธิบายจากผู้อื่น การ เรียนทักษะในขั้นนี้ ผู้เรียนจะต้องสนใจเป็นพิเศษ แต่จะมีความผิดพลาดได้อาจจะทําได้ช้า ถ้าการ ประสานสัมพันธ์ทางกลไกยังไม่ดีหรือถูกรบกวนจากสิ่งแวดล้อม

2.3.5.2 ขั้นของการจัดระเบียบกลไกกล้ามเนื้อ (Organizing Phase) เป็นขั้นที่มี ทักษะระดับกลางในขั้นนี้อวัยวะรับสัมผัส อวัยวะแสดงออกและการตรวจสอบความถูกต้อง จากการ กระทํานั้นๆ มีการประสานกันอย่างมีระเบียบ ซึ่งสามารถประกอบกิจกรรมได้ดีจนเกือบจะเป็น อัตโนมัติเป็นขั้นใช้กลไกกล้ามเนื้อมากกว่าการใช้ความรู้ความเข้าใจ การเกิดทักษะในขั้นนี้จะทําได้ดีแม้ จะมีความตั้งใจน้อย สามารถตรวจสอบความถูกต้องหรือรู้ผลในสิ่งที่ทําได้รวดเร็ว และการตอบสนองที่สม่ำเสมอ

2.3.5.3 ขั้นที่มีทักษะอย่างสมบูรณ์ (Perfecting Phase) ขั้นนี้ต้องใช้การเรียนรู้ นานจะต้องผ่านมาจากการเรียนขั้นที่ 1 และ 2 มาก่อน เป็นทักษะระดับที่สามารถทําได้รวดเร็ว ถูกต้องและเป็นไปโดยอัตโนมัติ โอกาสที่จะผิดพลาดมีน้อยมาก

การวัดภาคปฏิบัตินั้นต้องมีการให้ผู้เรียนมีการปฏิบัติงานแน่นอน หากประมวลแนวคิด ของนักวัดผลทั้งหลาย จะพบว่าทักษะการปฏิบัติงานเป็นความสามารถซึ่งอาจจะเป็นด้านสมองหรือไม่ ใช่ทางสมองก็ได้ ทั้งนี้ทักษะดังกล่าวสามารถทดสอบได้โดยให้ผู้ถูกทดสอบ “แสดง” ให้ดูเพื่อจะได้มี ข้อมูลในการตัดสินระดับความสามารถในการปฏิบัติงานทั้งความถูกต้องในการปฏิบัติงานหรือคุณภาพ ของผลงานที่เป็นผลมาจากกระบวนการปฏิบัตินั้น หรือทั้งกระบวนการและผลงานการวัดภาคปฏิบัติจึงเป็นกระบวนการที่วัดทักษะที่วัดเป็นความสามารถด้านใดก็ได้ แม้กระทั่งความสามารถด้านภาษา จุดสําคัญอยู่ที่ว่าพฤติกรรมที่แสดงออกให้เห็นนั้น เป็นการตอบสนองต่อสิ่งเร้าในรูปของการปฏิบัติ โดย สิ่งเร้าที่นําเสนอเป็น Verbal หรือ Non – verbal ก็ได้จากกระบวนการข้างต้น

สรุปได้ว่ากระบวนการเกิดทักษะจะเริ่มจากความรู้ความเข้าใจขั้นต้นก่อน จากนั้นจะ เป็น การจัดระเบียบกลไกกล้ามเนื้อและกระบวนการที่มีลักษณะอย่างสมบูรณ์ นอกจากนี้ยังมีกระบวนการ ทางสรีรวิทยาหรือกระบวนการทางจิตวิทยาด้วย ซึ่งมีผลต่อกระบวนการเกิดทักษะ

2.**3.6 การจัดการเรียนการสอนทักษะปฏิบัติ**

Gagne (1979, p. 112) ได้ให้ความหมายของทักษะปฏิบัติ 1 (Performance) ว่าการปฏิบัติของทักษะปฏิบัติจะถูกสะท้อนออกมาในการกระทำของการเคลื่อนไหวร่างกายที่เกี่ยวข้องกับกิจกรรมของกล้ามเนื้อ การกะที่สังเกตได้จะถูกทำให้เป็นมาตรฐานในรูปของความรวดเร็ว ความแม่นยำ ความแรง หรือความราบรื่นในการจัดการ

Simpson (1972, p. 125) ได้กล่าวว่า ทักษะเป็นเรื่องเกี่ยวกับการพัฒนาทางร่างกายของผู้เรียน ซึ่งเป็นความสามารถในการประสานการทำงานของกล้ามเนื้อและร่างกาย ในการทำงานที่มีความซับซ้อนและต้องอาศัยความสามารถในการใช้กล้ามเนื้อหลายๆ ส่วน การทำงานดังกล่าวเกิดขึ้นจากการสั่งงานของสมอง ต้องมีปฏิสัมพันธ์กับความรู้สึกที่เกิดขึ้น ทักษะปฏิบัติสามารถพัฒนาได้ด้วยวิธีการฝึกฝน ถ้าหากได้รับการฝึกที่ดีจะเกิดความถูกต้อง ความคล่องแคล่ว ความเชี่ยวชาญ และความคงทน ผลของพฤติกรรมหรือการกระทำสามารถสังเกตได้จากความรวดเร็ว ความแม่นยำ ความแรงหรือความาราบรื่นในการปฏิบัติงาน

สุชาติ ศิริสุขไพบูลย์ (2526, น. 9) กล่าวว่า ทักษะปฏิบัติ (Skill) หมายถึง ความสามารถ ความชำนาญกล้ามเนื้อของบุคคล ซึ่งเรียกกันว่า ทักษะปฏิบัติหรือทักษะทางกล้ามเนื้อ การเกิดทักษะทางกล้ามเนื้อหรือทักษะปฏิบัติจึงเป็นลักษณะของพฤติกรรมที่เป็นผลผลิตจากเรียนรู้รูปแบบหนึ่ง เช่น การตะไบ สกัดเลื่อยการใช้เครื่องมือจักรกล การเชื่อมโลหะ การซ่อมเครื่องยนต์ ฯลฯ ล้วนแต่เป็นพฤติกรรมของกล้ามเนื้อที่แสดงออกในลักษณะของความถูกต้องความคล่องแคล่ว ความเชี่ยวชาญและชำนาญที่ต้องอาศัยฝึกหัดที่เหมาะสม

นวลจิตต์ เชาวกีรติพงศ์ (2535, น. 50) ให้ความหมายของทักษะปฏิบัติ หมายถึง การเรียนรู้ที่เกี่ยวกับการทำงานของกล้ามเนื้อ โดยที่งานดังกล่าวต้องมีความซับซ้อนต้องอาศัยความสามารถ ในการบริหารเบื้องต้นของกล้ามเนื้อหลาย ๆ ส่วนการทำงานดังกล่าวเกิดขึ้นจากการสั่งงานของสมองต้องมีการปฏิสัมพันธ์ของการตอบสนองกับความรู้สึกที่ป้อนเข้าไปการทำงานสามารถพัฒนาได้ด้วยการฝึกฝน จะเกิดความชำนาญ และความคงทน

อภิชาต อนุกูลเวช (2551, น. 6429) ให้ความหมายของทักษะปฏิบัติ คือความสามารถ ความชำนาญของกล้ามเนื้อ ที่กระทำออกมาอย่างถูกต้อง คล่องแคล่ว และรวดเร็ว ต้องอาศัยการฝึกหัด อย่างเหมาะสม ทำให้เกิดความชำนาญในการปฏิบัติงาน

ส่วนความหมายของทักษะปฏิบัติ คือ พฤติกรรมการใช้อวัยวะเคลื่อนไหวของร่างกายในการปฏิบัติกิจกรรมหรืองานทั้งปวง ซึ่งทักษะปฏิบัติเกิดจากความสัมพันธ์ระหว่างพุทธิพิสัยกับสิ่งเร้าภายนอก ตั้งแต่ขั้นการเรียนรู้ การพร้อมปฏิบัติ การตอบสนองตามผู้ปฏิบัตินำ การปฏิบัติและการตอบสนองที่ซับซ้อนการปฏิบัตินั้นจะพิจารณาวิธีการปฏิบัติงาน ผลการปฏิบัติงานและพฤติกรรมของผู้ปฏิบัติ

**2.3.7 รูปแบบการเรียนการสอนทักษะปฏิบัติ**

การจัดประเภทของการสอนทักษะปฏิบัติสามารถแบ่งออกได้ตามแนวคิดของนักวิชาการหลายท่าน ดังนี้

ไพโรจน์ ตีรณธนากุล (2542, น. 134-135) กล่าว่า การสอนทักษะปฏิบัติต้องดำเนินการ วิธีการที่จะส่งเสริมให้ผู้เรียนได้เรียนรู้ตามลำดับขั้นตอนที่เหมาะสม ในการอสนทักษะปฏิบัติมี 4 ขั้นตอน คือ

1. ขั้นกล่าวนำ (Introduction) เพื่อสร้างความสนใจ ชี้แจงให้ผู้เรียนทราบเป้าหมาย ที่จะฝึกกัน ตลอดจนจัดตำแหน่งผู้เรียนให้เหมาะสมก่อนเริ่มต้นให้เนื้อหาวิชา

2. ขั้นการสาธิตจากครู (Demonstration form the teach) อธิบายลักษณะงาน วิธีการทำงานแล้วสาธิตพร้อมๆ กับอธิบายด้วย

3. ขั้นการสาธิตจากผู้เรียน (Demonstration from the learner) ให้ผู้เรียนลองปฏิบัติได้เพียงใด ซึ่งจะเป็น Feed back ให้ครูผู้สอนปรับปรุงในการสอน

4. ขั้นให้การฝึกหัดและตรวจผลสำเร็จ (Exercise and Progress) ต้องแน่ใจว่าผู้เรียนทำได้แล้วโดยไม่ผิดพลาด จึงจะมอบหมายให้ทำงานได้

ชม ภูมิภาค (2516, น. 236-237) กล่าวถึงการสอนทักษะใด ๆ ก็ตามย่อมจะมีขั้นตอนต่าง ๆ ดังนี้ คือ

1. วิเคราะห์ทักษะต้องพิจารณาแยกแยะรายละเอียดของทักษะออกมา จัดลำดับการกระทำก่อนหลัง

2. ตรวจสอบความสามารถเบื้องต้นที่เกี่ยวกับทักษะของผู้เรียน ทดสอบการปฏิบัติ เบื้องต้นต่าง ๆ ตามลำดับก่อน หลัง เริ่มฝึกหน่วยที่ขาดก่อน

3. จักการฝึกหน่วยต่างๆ โดยเฉพาะในหน่วยที่ขาดไปหรืออาจฝึกสิ่งที่ผู้เรียนเป็น อยู่แล้วให้ชำนาญเต็มที่

4. ขั้นอธิบาย และสาธิตทักษะให้ผู้เรียน ขั้นนี้เป็นการแสดงทักษะ ทั้งหมดเป็นการอธิบายเป็นการแสดงให้เห็นตัวอย่าง ให้ผู้เรียนดูวิดีโอ ดูภาพยนตร์ หรือให้ผู้เชี่ยวชาญแสดงให้ดู

5. จัดภาวะเพื่อการเรียนทักษะ 3 ประการ คือ การจัดลำดับสิ่งเร้า และการตอบสนองให้นักเรียนได้ปฏิบัติถูกต้อง ตามลำดับก่อน หลัง สิ่งใดที่เกี่ยวเนื่องกันต้องจัดให้ติดต่อกัน การปฏิบัติต้องกำหนดเวลาของการปฏิบัติให้ดี จะใช้เวลาแต่ละครั้งนานเพียงใด หรือแต่ละครั้งจะมีการหยุดพักมากน้อยเพียงใด การฝึกแต่ละอย่างใช้ครั้งเดียว หรือหลายครั้งการปฏิบัติแบบแบ่งปฏิบัติ หรือฝึกแบบรวดเดียวขึ้นอยู่กับขั้นต่างๆ ของการเรียนทักษะในขั้นสุดท้ายของการเรียนทักษะอาจใช้เวลาฝึกฝนนาน ๆ ได้ และสิ่งที่สำคัญคือ การรู้ผลการปฏิบัติ การรู้ผลนั้นก็มี 2 อย่างคือ รู้ผลจากภายนอก คือ จากคำบอกล่าวของผู้สอนหรือครู และการรู้ผลภายในตัวเอง ผู้เรียนจะสังเกตตนเอง เป็นความรู้สึกภายใน

สุชาติ ศิริสุขไพบูลย์ (2526, น. 39-40) กล่าวว่า การสอนทักษะปฏิบัติต้องมีขั้นตอนการเรียนรู้ 4 ขั้นตอน ดังนี้

1. ขั้นการกล่าวนำ (Introduction) เป็นขั้นเริ่มต้นของขบวนการเรียนรู้กระทำเพื่อ

1.1 ให้ข้อมูลเบื้องต้นเกี่ยวกับเรื่องที่จะเรียน

1.2 ทดสอบพื้นความรู้เดิมของผู้เรียน

1.3 สร้างความสนใจ สร้างปัญหา สร้างแรงจูงใจ

1.4 จัดตำแหน่งของผู้เรียนให้เหมาะสม ก่อนการเริ่มต้นให้เนื้อหาวิชา

2. ขั้นการสาธิตจากครู (Demonstration from the Teacher) หลังจากนำเข้าสู่บทเรียนได้ข้อมูลจากผู้เรียนชี้แจงให้ผู้เรียนได้ทราบเป้าหมายที่จะเรียนและฝึก ผู้สอนควรเริ่มให้เนื้อหา ด้วยการกล่าวถึงหลักทฤษฎีที่เกี่ยวข้อง อธิบายลักษณะงานวิธีการทำงาน โดยมีรายละเอียดตามลำดับ ดังนี้

2.1 แสดงให้ผู้เรียนดูว่าทักษะที่จะเรียนกันนั้นปฏิบัติได้จริง

2.2 สาธิตพร้อม ๆ กับอธิบายงานว่า ทำอะไร (What) ทำอย่างไร (How) และทำไมจึงต้องทำเช่นนั้น (Why) อาจอธิบายประกอบคำถามก็ได้

2.3 สาธิตซ้ำอีกครั้ง แต่สรุปเท่าที่จำเป็นที่สำคัญจริงๆ

2.4 ทวนซ้ำอีกครั้ง (ถ้าจำเป็น)

3. ขั้นการสาธิตจากผู้เรียน (Demonstration from the Learner) ควรให้โอกาสแก่ผู้เรียนได้สาธิตด้วย ทั้งนี้โดยมีจุดมุ่งหมายเพื่อ

3.1 ให้ผู้เรียนลองปฏิบัติให้ดูว่าทำได้หรือไม่ พร้อมกับให้การตรวจ-ปรับ

3.2 อาจให้ผู้เรียนปฏิบัติพร้อมกับการอธิบาย โดยผู้สอนต้องคอยถามจุดสำคัญของเนื้อหาในแต่ละช่วงด้วยคำถาม “ทำอะไร” “ทำอย่างไร” “ทำไมต้องทำอย่างนั้น”

3.3 ให้ผู้เรียนหมุนเวียนกันสาธิต พร้อมอธิบายสรุปเฉพาะจุดสำคัญ

4. ขั้นให้แบบฝึกหัดและตรวจผลสำเร็จ (Exercise and Progress) เมื่อแน่ใจว่าผู้เรียนทำได้แล้วโดยไม่ผิดพลาด มอบหมายให้ทำงานเพราะการฝึกทักษะปฏิบัติจะลืมได้ยากดังนั้นหากฝึกในทางที่ผิด ย่อมแก้ไขให้ดีได้ยาก ในขั้นนี้ผู้สอนอาจทำตามลำดับขั้นตอน ดังนี้

4.1 มอบงานฝึกให้ผู้เรียนไปปฏิบัติ

4.2 คอยตรวจสอบขณะปฏิบัติอยู่เสมอด้วยการถาม สังเกตพฤติกรรมและตรวจดูชิ้นงานที่ฝึก

4.3 ชมเชย เสริมกำลัง เมื่อผู้เรียนทำได้สำเร็จ และให้การตรวจ-ปรับ แก้ไขเมื่อผลงานไม่สำเร็จผล

Diavies (อ้างถึงใน ทิศนา แขมมณี, 2545, น. 244-245) ได้นำเสนอแนวคิดเกี่ยวกับการพัฒนาทักษะปฏิบัติว่า ทักษะส่วนใหญ่ประกอบไปด้วยทักษะย่อย ๆ จำนวนมาก การฝึกให้ผู้เรียนสามารถทำทักษะย่อยๆ ก่อนแล้วเชื่อมโยงต่อกันเป็นทักษะใหญ่ ช่วยให้ผู้เรียนประสบผลสำเร็จได้ดี และรวดเร็วขึ้น ซึ่งกระบวนการเรียนการสอนของรูปแบบมีทั้งหมด 5 ขั้น คือ

1. ขั้นสาธิตทักษะหรือการกระทำเป็นขั้นที่ให้ผู้เรียนได้เห็นทักษะหรือการกระทำที่ ต้องการให้ผู้เรียนทำในภาพรวม โดยการสาธิตให้ผู้เรียนดูทั้งหมดตั้งแต่ต้นจนจบ ทักษะหรือการกระทำ ที่สาธิตให้ผู้เรียนดูต้องกระทำในลักษณะที่เป็นธรรมชาติ ไม่ช้าหรือเร็วเกินปกติ ก่อนสาธิตครูควรให้คำแนะนำแก่ผู้เรียนในการสังเกต ควรชี้แนะจุดสำคัญที่ควรให้ความสนใจเป็นพิเศษในการสังเกต

2. ขั้นสาธิตและให้ผู้เรียนปฏิบัติทักษะย่อย เมื่อผู้เรียนได้เห็นภาพรวมของการกระทำหรือทักษะทั้งหมดแล้ว ผู้สอนควรแบ่งทักษะทั้งหมดให้เป็นทักษะย่อยๆ หรือแบ่งสิ่งที่กระทำออกเป็นส่วนย่อยๆ และสาธิตส่วนย่อยแต่ละส่วนให้ผู้เรียนสังเกต และทำตามไปทีละส่วนอย่างช้าๆ

3. ขั้นให้ผู้เรียนปฏิบัติทักษะย่อย ผู้เรียนลงมือปฏิบัติทักษะย่อยโดยไม่มีการสาธิตหรือมีแบบอย่างให้ดู หากติดขัดผู้สอนควรให้คำชี้แนะ และช่วยแก้ไขจนผู้เรียนทำได้ เมื่อได้แล้วผู้สอนจึงเริ่มสาธิตทักษะย่อยส่วนต่อไป และให้ผู้เรียนปฏิบัติทักษะย่อยนั้นจนทำได้ ทำเช่นนี้เรื่อย ๆจนกระทั่ง ครบทุกส่วน

4. ขั้นให้เทคนิควิธีการ เมื่อผู้เรียนปฏิบัติได้แล้ว ผู้สอนอาจแนะนำเทคนิควิธีการที่ช่วยให้ผู้เรียนสามารถทำงานนั้นได้ดีขึ้น เช่น ทำได้ประณีตสวยงามขึ้น ทำได้รวดเร็วขึ้น ทำได้ง่ายขึ้นหรือสิ้นเปลืองน้อยลง

5. ขั้นให้ผู้เรียนเชื่อมโยงทักษะย่อยๆ เป็นทักษะที่สมบูรณ์ เมื่อผู้เรียนสามารถปฏิบัติแต่ละส่วนได้แล้ว จึงให้ผู้เรียนปฏิบัติทักษะย่อยๆ ต่อเนื่องกันตั้งแต่ต้นจนจบ และฝึกปฏิบัติหลาย ๆ ครั้งจนกระทั่งสามารถปฏิบัติทักษะที่สมบูรณ์ได้อย่างที่ชำนาญ

Simpson (1972, p. 19) กล่าวว่า ทักษะปฏิบัติสามารถพัฒนาได้ด้วยการฝึกฝน หากได้ รับการฝึกฝนที่ดี จะเกิดความถูกต้อง ความคล่องแคล่ว ความเชี่ยวชาญชำนาญการ และความคงทน ผลของพฤติกรรมหรือการกระทำสามารถสังเกตได้จากความรวดเร็ว ความแม่นยำ ความแรงหรือความราบรื่นในการจัดการ ซึ่งกระบวนการเรียนการสอน 7 ขั้น คือ

1. ขั้นการรับรู้ (Perception) เป็นขั้นการให้ผู้เรียนรับรู้ในสิ่งที่จะทำ โดยการให้ผู้เรียนสังเกตการณ์ทำงานนั้นอย่างตั้งใจ

2. ขั้นการเตรียมความพร้อม (Readiness) เป็นขั้นการปรับตัวให้พร้อมเพื่อการทำงานหรือแสดงพฤติกรรม ทั้งทางด้านร่างกาย จิตใจและอารมณ์ โดยการปรับตัวให้พร้อมที่จะทำการเคลื่อนไหวหรือแสดงทักษะนั้นๆ มีจิตใจ และสภาวะอารมณ์ที่ดี ต่อการที่จะทำหรือแสดงทักษะนั้น ๆ

3. ขั้นการสนองตอบภายใต้การควบคุม (Guided Response) เป็นขั้นที่ให้โอกาสแก่ผู้เรียนในการตอบสนองต่อสิ่งที่รับรู้ ซึ่งอาจใช้วิธีการให้ผู้เรียนเลียนแบบการกระทำ หรือการแสดงทักษะนั้น หรืออาจใช้วิธีการให้ผู้เรียนลองผิดลองถูก (Trial and Error) จนกระทั่งสามารถตอบสนองได้อย่างถูกต้อง

4. ขั้นการให้ลงมือกระทำจนกลายเป็นกลไกที่สามารถกระทำได้เอง (Mechanism) เป็นขั้นที่ช่วยให้ผู้เรียนประสบผลสำเร็จในการปฏิบัติ และเกิดความเชื่อมั่นในการทำสิ่งนั้น ๆ

5. ขั้นการกระทำอย่างชำนาญ (Complex Overt Response) เป็นขั้นที่ช่วยให้ผู้เรียนได้ฝึกฝนการกระทำนั้น ๆ จนผู้เรียนสามารถทำได้อย่างคล่องแคล่ว ชำนาญเป็นไปโดยอัตโนมัติ และด้วยความเชื่อมั่นในตนเอง

6. ขั้นการปรับปรุงและประยุกต์ใช้ (Adaptation) เป็นขั้นที่ช่วยให้ผู้เรียนปรับปรุง ทักษะ หรือการปฏิบัติของตนให้ดียิ่งขึ้น และประยุกต์ใช้ทักษะที่ตนได้รับการพัฒนาในสถานการณ์ต่าง ๆ

7. ขั้นการคิดริเริ่ม (Origination) เมื่อผู้เรียนสามารถปฏิบัติหรือกระทำสิ่งใดสิ่งหนึ่ง อย่างชำนาญ และสามารถประยุกต์ใช้ในสถานการณ์ที่หลากหลายแล้ว ผู้ปฏิบัติจะเริ่มเกิดความคิดใหม่ ๆ ในการกระทำหรือปรับการกระทำนั้นให้เป็นไปตามที่ตนต้องการ

Harrow (1972, pp. 96-99) ได้จัดลำดับขั้นของการเรียนรู้ทางด้านทักษะปฏิบัติ โดยเริ่มจากระดับที่ซับซ้อนน้อยไปจนถึงระดับที่มีความซับซ้อนมาก ซึ่งกระบวนเรียนการสอนของรูปแบบมี 5 ขั้น คือ

1. ขั้นการเลียนแบบ เป็นขั้นที่ให้ผู้เรียนสังเกตการณ์กระทำที่ต้องการให้ผู้เรียนทำได้ผู้เรียนจะรับรู้หรือสังเกตเห็นรายละเอียดต่างๆ ได้ไม่ครบถ้วนแต่อย่างน้อยผู้เรียนจะสามารถบอกได้ว่าขั้นตอนหลักของการกระทำนั้นๆ ได้

2. ขั้นการลงมือกระทำตามคำสั่ง เมื่อผู้เรียนได้เห็น และสามารถบอกขั้นตอนของการกระทำที่ต้องการเรียนรู้แล้ว ให้ผู้เรียนลงมือทำโดยไม่มีแบบอย่างให้เห็น ผู้เรียนอาจลงมือทำตามคำสั่งของผู้สอน หรือทำตามคำสั่งที่ผู้สอนเขียนไว้ในคู่มือก็ได้ การลงมือปฏิบัติตามคำสั่งนี้แม้ผู้เรียนยังไม่สามารถทำได้อย่างสมบูรณ์ แต่ผู้เรียนได้ประสบการณ์ในการลงมือทำและค้นพบปัญหาต่าง ๆ ซึ่งช่วยให้เกิดการเรียนรู้ และการปรับการประทำให้ถูกต้องสมบูรณ์ขึ้น

3. ขั้นการกระทำอย่างถูกต้องสมบูรณ์ (Precision) เป็นขั้นที่ผู้เรียนต้องฝึกฝนจนสามารถทำสิ่งนั้น ๆ ได้อย่างถูกต้องสมบูรณ์ โดยไม่จำเป็นต้องมีแบบอย่างหรือมีคำสั่งนำทาง การกระทำ ที่ถูกต้องแม่นยำ ตรง พอดี สมบูรณ์แบบเป็นสิ่งที่ผู้เรียนต้องสามารถทำได้ในขั้นนี้

4. ขั้นการแสดงออก (Articulation) เป็นขั้นที่ผู้เรียนมีโอกาสได้ฝึกฝนมากขึ้นจนกระทั่งสามารถกระทำสิ่งนั้นได้ถูกต้องสมบูรณ์แบบอย่างคล่องแคล่ว รวดเร็ว ราบรื่น และด้วยความมั่นใจ

5. ขั้นการกระทำอย่างเป็นธรรมชาติ (Naturalization) ขั้นนี้เป็นขั้นที่ผู้เรียนสามารถกระทำสิ่งนั้นๆ อย่างสบายเป็นไปอย่างอัตโนมัติโดยไม่รู้สึกว่าต้องใช้ความพยายามเป็นพิเศษ ซึ่งต้องอาศัยการปฏิบัติบ่อย ๆ ในสถานการณ์ต่างๆ ที่หลากหลาย

De Cecco (1974, pp. 272-279) ได้เสนอขั้นตอนการสอนเพื่อให้เกิดทักษะไว้ 5 ขั้น ดังนี้

1. วิเคราะห์ทักษะที่จะสอน เป็นขั้นแรกของการสอนทักษะ โดยที่ผู้สอนต้องวิเคราะห์งานที่จะให้ผู้เรียนปฏิบัติ ว่าประกอบด้วยทักษะย่อยอะไรบ้าง

2. ประเมินความสามารถเบื้องต้นของผู้เรียน ว่าผู้เรียนมีความรู้ความสามารถพื้นฐานเพียงพอที่จะเรียนทักษะใหม่หรือไม่ ถ้ายังขาดความรู้ความสามารถที่จำเป็นต่อการเรียนทักษะต้องเรียนเสริมให้มีพื้นฐานความรู้เพียงพอเสียก่อน

3. จัดขั้นตอนการฝึกให้เป็นไปตามลำดับขั้นจากง่ายไปยาก จากทักษะพื้นฐานไปสู่ทักษะที่มีความสลับซับซ้อน จัดให้มีการฝึกทักษะย่อยก่อนแล้วฝึกรวมทั้งหมด

4. สาธิต และอธิบายแนะนำ เป็นขั้นให้ผู้เรียนได้เห็นลำดับขั้นตอนการปฏิบัติจากตัวอย่างที่ผู้สอนสาธิตให้ดู หรือจากภาพยนตร์จากวีดิทัศน์ ซึ่งจะทำให้ผู้เรียนเห็นรายละเอียดการปฏิบัติในขั้นตอนต่าง ๆ ได้อย่างชัดเจน

5. จัดให้ผู้เรียนได้ฝึกปฏิบัติจริง โดยคำนึงถึงหลักการต่อไปนี้

5.1 ความต่อเนื่อง จัดให้ผู้เรียนได้ฝึกปฏิบัติทักษะที่เรียนตามลำดับขั้นตอนอย่างต่อเนื่อง

5.2 การฝึกหัด ให้ผู้เรียนได้ฝึกทักษะ เน้นทักษะย่อยที่สำคัญ ปรับปรุงแก้ไขข้อบกพร่องในส่วนที่ผิด ในการฝึกนี้ต้องจัดแบ่งเวลาฝึก เวลาพักใหม่เหมาะสม

5.3 การให้แรงเสริม โดยให้ผู้เรียนได้รู้ผลของการฝึกปฏิบัติ (Feedback) ซึ่ง 2 ทาง คือ การรู้ผลจากภายนอก (Extrinsic Feedback) คือ จากคำบอกกล่าวของครูว่าดีหรือบกพร่องอย่างไร ควรแก้ไขอย่างไร เมื่อผู้เรียนเกิดความก้าวหน้าไปถึงขั้นที่จะเพิ่มพูนความชำนาญผู้เรียนจะรู้ได้โดยการสังเกตด้วยตนเอง เป็นการรู้ผลจากภายในตนเอง (Intrinsic Feedback)

Joyce and Weil (1972, p. 139) ได้กล่าวถึง องค์ประกอบในกระบวนการเรียนการสอน ทักษะปฏิบัติ ดังนี้

1. มีชิ้นงานต้นแบบ

2. อธิบายขั้นตอนการปฏิบัติอย่างละเอียดและชัดเจน

3. การสาธิต การปฏิบัติงานอย่างละเอียดและชัดเจน

4. การสาธิตการทำงานซ้ำอีกครั้งตั้งแต่ต้นจนจบ

5. การแสดงการปฏิบัติแต่ละขั้นตอนอย่างง่ายๆ และทำให้ดูอย่างช้าๆ

6. การเปิดโอกาสให้ผู้เรียนได้ลงมือทำเอง ตั้งแต่ต้นจนจบในสายตาครู และครูเป็นพี่เลี้ยง

7. การเปิดโอกาสให้ผู้เรียนทำงานเองตามลำพัง แล้วนำผลงานที่ทำได้มาตรวจสอบ กับชิ้นงานต้นแบบ

จากการศึกษาแนวคิดการสอนทักษะปฏิบัติของนักการศึกษาต่างประเทศทั้ง 5 ท่าน ซึ่งประกอบด้วย Diavies, Simpson, Harrow, De Cecco, และ Joyce and Weil. ผู้วิจัยมีความสนใจและเลือกแนวคิดของ เดวีส์ Diavies ไปปรับใช้ในกิจกรรมการเรียนรู้ทักษะการปฏิบัติของนักเรียน ชั้นมัธยมศึกษาปีที่ 2 โรงเรียนเทศบาลสวนสนุก ในครั้งนี้ต่อไป

**2.3.8 การวัดทักษะปฏิบัติ**

นักการศึกษาและนักจิตวิทยาได้ให้ความหมายของการวัดด้านการปฏิบัติไว้หลายท่าน ดังต่อไปนี้

สุวิมล ว่องวานิช (2555, น. 43) ได้ให้ความหมายการวัดทักษะปฏิบัติไว้ว่า การวัดทักษะ ปฏิบัติ ประกอบด้วยลักษณะที่สําคัญ 4 ประการ คือ

1. ต้องมีการปฏิบัติงานหรือแสดงกระบวนการปฏิบัติงานให้ปรากฏ

2. การปฏิบัติงานต้องอาศัยกลไกการทํางานของอวัยวะส่วนต่างๆของร่างกาย ที่ประสานสัมพันธ์กัน

3. การปฏิบัติงานควรมีการกระทําซ้ำบ่อยครั้ง

4. การปฏิบัติงานเป็นกระบวนการทําให้เกิดความรู้

ส. วาสนา ประวาลพฤกษ์ (2557, น. 1) ได้ให้ความหมายของการทดสอบ ภาคปฏิบัติไว้ว่า เป็นแบบทดสอบที่มุ่งวัดทักษะในการปฏิบัติงาน เช่น การเล่นกีฬา การเล่นดนตรี การปรุงอาหารหรือการควบคุมเครื่องจักรในโรงงาน เป็นต้น การประเมินผลสัมฤทธิ์โดยการสอบการ ปฏิบัติลักษณะนี้มีสิ่งที่ต้องคํานึงถึง 2 ประการ คือ วิธีการ (Procedures) และผลงาน (Products)

เผียน ไชยศร (2549, น. 37) ให้ความหมายของการวัดผลงานภาคปฏิบัติว่า เป็นการวัดความสามารถของบุคคลในการทํางานอย่างใดอย่างหนึ่ง โดยบุคคลนั้นได้ลงมือปฏิบัติและการจัดการทํา (Manipulte) ซึ่งมีการเกี่ยวข้องหรือสัมพันธ์กับสิ่งที่อยู่ในลักษณะรูปธรรม (Materrials or Physical Objects) โดยทางกายหรือการรับรู้ทางประสาทสัมผัส

สรุปได้ว่า เป็นการวัดผลภาคปฏิบัติ เป็นการวัดความสามารถของบุคคลที่แสดงออก เป็นพฤติกรรม ในด้านพุทธิพิสัย จิตพิสัย และทักษะพิสัยจากการปฏิบัติ

**2.3.9 เครื่องมือในการวัดผลทักษะปฏิบัติ**

ในการประเมินด้านการปฏิบัติโดยมากผู้ตรวจต้องให้คะแนนกระบวนการหรือผลงาน ของผู้เข้าสอบ หากไม่มีเครื่องมือและเกณฑ์ในการตัดสินใจก็ยากที่จะหาความเที่ยงตรงได้ ดังนั้น จึงมีการสร้างเครื่องมือเพื่อช่วยให้ผู้ตรวจให้คะแนนได้สะดวกและเที่ยงตรงมากขึ้น เครื่องมือในการ วัดผลด้านการปฏิบัติ มีหลายแบบมีการจัดแบ่งลักษณะแตกต่างกันไป ซึ่งพอจะรวบรวมได้ดังนี้ แบบสํารวจรายการ (Check List) แบบสํารวจรายการจะเป็นรายการที่กําหนดไว้เกี่ยวกับพฤติกรรมที่ ต้องการให้กระทําหรือวิธีการที่มีจุดประสงค์จะให้ทําตามนั้น ผู้สังเกตจะตรวจสอบความต้องการว่าผู้ถูก ประเมินได้ทําตามรายการนั้นหรือไม่ การใช้แบบสํารวจเป็นการกําหนดน้ำหนักคะแนนว่าได้หรือไม่ได้ ถ้าผ่านหรือได้แสดงว่าผู้ปฏิบัติได้ทําตามรายการนั้นถูกต้อง ถ้าไม่ได้แสดงว่าทําไม่ถูกต้อง ในการ สังเกตการณ์ปฏิบัติบางครั้งอาจให้ผู้สังเกตบันทึกลําดับที่ของการปฏิบัติหรือพฤติกรรม ตามลําดับตั้งแต่ 1 เป็นต้นไปก็ได้ ซึ่งในลักษณะนี้จะทําให้มองเห็นภาพรวมของการปฏิบัติงานอีกด้วย

ส. วาสนา ประวาลพฤกษ์ (2557, น. 3) ในบางครั้งอาจมีการระบุความถี่ของ พฤติกรรมที่ทําด้วย เช่น ยิ้ม 3 ครั้ง ยกมือ 5 ครั้ง ซึ่งจะบอกถึงความเข้มข้นของการปฏิบัติเช่นกัน (Mehrens and Lehman, 1978) โดยจัดเป็นรูปแบบได้ดังนี้

1. แบบมาตราประมาณค่า (Rating Scale) มาตราส่วนประมาณค่าไม่ได้มีความแตกต่างจากแบบสํารวจรายการมากนัก เพียงแต่มีการขยายลําดับคะแนนที่ให้เพิ่มขึ้น แต่เป็นที่ นิยมในการใช้ประมาณการปฏิบัติมากกว่า เพราะมีคุณสมบัติในการวัดคุณลักษณะที่ต่อเนื่องอาจทําเป็น 2 ระดับ จนถึง 10 ระดับ แต่นิยมทําเป็นเลขคี่มากกว่า เช่น 3, 5, 7, ระดับ (ส. วาสนา ประวาลพฤกษ์. 2557, น. 3)

2. แบบจัดอันดับ (Ranking) การจัดอันดับเป็นวิธีที่จะเรียงลําดับผู้เรียนใน คุณสมบัติหนึ่งตามที่กําหนดให้ ซึ่งสามารถใช้ในการวัดวิธีหรือผลงานได้ แต่ส่วนใหญ่ใช้ในการวัดผล งานมากกว่า การจัดอันดับมีความเชื่อมั่นสูงขึ้น ถ้าจัดอันดับด้วยคุณสมบัติใดคุณสมบัติหนึ่งโดยเฉพาะ และมีนิยามของคุณสมบัตินั้นชัดเจน แต่ถ้าจัดอันดับหลายอย่างในคราวเดียวกันจะทําให้ความเชื่อมั่น ต่ำลง เช่น ครูจัดอันดับในการเลือกตําแหน่งในการฉีดยาเพียงอย่างเดียวไม่ใช่จัดอันดับความสามารถ ในการฉีดยา (ซึ่งรวมถึง การจับเข็ม การเตรียมบริเวณที่ฉีด ความปลอดเชื้อ การยึดผิวหนัง) เป็น ต้น ในการจัดอันดับคุณภาพผลงาน ซึ่งมักใช้ในการสอบด้านการปฏิบัตินั้น ครูอาจจะแบ่งคุณภาพ ผลงานออกเป็นหลายประการแล้วจัดอันดับทีละคุณภาพการจัดอันดับที่ง่ายและสะดวกโดยมากนิยมใช้ หลักการแบ่งทีละ 3 ดังนี้ (ส. วาสนา ประวาลพฤกษ์, 2557, น. 2-3)

2.1 นําผลงานทั้งหมดมาแบ่งเป็น 3 กลุ่ม คือ สูง ปานกลาง ต่ำ

2.2 นํากลุ่มปานกลางมาพิจารณาแบ่งเป็น 3 อีกครั้ง หลังจากนั้นทําเช่น เดียวกันในกลุ่มสูง และกลุ่มต่ำ

2.3 กําหนดให้กลุ่มสูงเป็น 9, 8, 7 ซึ่ง 9 คือ กลุ่มที่มีผลงานดีที่สุดในกลุ่ม สูง และ 7 คือ กลุ่มที่มีผลงานต่ำที่สุดในกลุ่มสูง และให้กลุ่มกลางเป็น 6, 5, 4 และกลุ่มต่ำเป็น 3, 2, 1 ทั้งนี้ตัวเลขที่มีค่าสูงแทนคุณภาพงานที่สูง

2.4 นํากลุ่มที่อยู่ระหว่างกลุ่มสูงกับกลุ่มต่ำ คือ 7 และ 6 มาพิจารณาเพื่อ โยกย้ายให้มีความเหมาะสมยิ่งขึ้น และทําเช่นเดียวกันในกลุ่ม 4 และ 3 แบบบันทึก (Record) การบันทึกมักเป็นวิธีการที่ไม่ได้กําหนดรูปแบบไว้อย่างชัดเจนเหมือนวิธีอื่น ๆ ผู้บันทึกค่อนข้างมีอิสระใน การบันทึกลงไปมากกว่าเครื่องมือชนิดอื่น การบันทึกเพียงครั้งเดียวไม่สามารถให้ข้อมูลที่มีความหมาย นัก แต่การบันทึกต่อเนื่องหลาย ๆ ครั้งจะทําให้ได้ข้อมูลที่ชัดเจนขึ้นการบันทึกไม่ควรลงความเห็นของผู้ บันทึกลงไป ยกเว้นให้เขียนแยกให้ชัดเจน

**2.3.10 การสร้างเครื่องมือวัดผลด้านทักษะปฏิบัติ**

2.3.10.1 การสร้างเครื่องมือวัดภาคปฏิบัติ

บุญชม ศรีสะอาด (2546, น. 57-58) ได้เสนอวิธีสร้างแบบทดสอบวัดผล ภาคปฏิบัติตามขั้นตอนต่อไปนี้

1) ศึกษาเอกสารและงานวิจัยที่เกี่ยวข้อง

2) วิเคราะห์งานและเลือกงานที่เป็นตัวแทน

3) ให้ผู้เชี่ยวชาญตรวจสอบครอบคลุมของงานที่เป็นตัวแทนของหลักสูตร

4) เขียนจุดประสงค์เชิงพฤติกรรม

5) ให้ผู้เชี่ยวชาญตรวจสอบความสอดคล้องของงานกับจุดประสงค์

6) เขียนแบบทดสอบภาคปฏิบัติ

7) กําหนดสัดส่วนของคะแนนและเกณฑ์ในการให้คะแนนในการปฏิบัติงาน

8) ให้ผู้เชี่ยวชาญตรวจสอบความเที่ยงตรง สัดส่วนของคะแนนและความ

เป็นปรนัยของเกณฑ์ในการให้คะแนน

9) จัดพิมพ์ข้อสอบ

10) ทดสอบครั้งที่ 1

11) วิเคราะห์แบบทดสอบเพื่อหาคุณภาพ

12) ทดสอบครั้งที่ 2

13) วิเคราะห์แบบทดสอบเพื่อหาคุณภาพ

14) จัดทําคู่มือในการใช้แบบทดสอบและจัดพิมพ์แบบทดสอบเป็นรูปเล่ม

2.3.10.2 กระบวนการวัดภาคปฏิบัติ

1) วิเคราะห์งาน

2) กําหนดตัวบ่งชี้ของพฤติกรรมที่วัด

3) กําหนดน้ำหนักความสําคัญของแต่ละองค์ประกอบ

4) กําหนดวิธีการวัด

5) เตรียมเครื่องมือที่ใช้ในการวัด (สร้างขึ้นใหม่ หรือใช้ที่มีอยู่แล้ว)

6) วางแผนดําเนินการสอบ

7) เตรียมเอกสารคําชี้แจงในการดําเนินการสอบ

8) ทดสอบเครื่องมือแล้วปรับปรุง

สมนึก ภัททิยธนี (2554, น. 50-55) อธิบาย การวัดผลภาคปฏิบัติ เป็นการ วัดผลงานที่ให้นักเรียนลงมือปฏิบัติซึ่งสามารถวัดได้ทั้งกระบวนการและผลงานในสภาพตามธรรมชาติ (สถานการณ์ จริง) หรือในสภาพที่กําหนดขึ้น (สถานการณ์จําลอง) เหมาะกับวิชาที่เน้นการปฏิบัติ มากกว่าทฤษฏีและสามารถวัดควบคู่ไปกับภาคทฤษฏี คือการใช้แบบทดสอบสิ่งที่ควรคํานึงในการสอบ วัดภาคปฏิบัติ คือ

1) ขั้นเตรียมงาน

2) ขั้นปฏิบัติงาน

3) เวลาที่ใช้ในการทํางาน

4) ผลงาน

2.3.10.3 หลักการวัดผลงานภาคปฏิบัติ

1) ต้องกําหนดจุดประสงค์ของการวัดทักษะให้ชัดเจน ซึ่งอาจวัดที่กระบวนการ หรือผลงาน หรือทั้งสองอย่าง

2) เนื้อหาสาระของงานที่ให้นักเรียนปฏิบัติมีลักษณะสอดคล้องกับสภาพจริง

(Authentic)

3) คุณภาพของสิ่งที่จะวัดในครั้งหนึ่งๆ มีจํานวนเพียงพอ และสามารถวัด

ได้โดยตรง

4) กําหนดเงื่อนไขในการวัดได้ชัดเจน

5) ในการวัดโดยใช้สิ่งเร้าที่ชัดขึ้น (Structured Stimulus) ต้องเขียนคําชี้แจงอย่างกระชับ ชัดเจนและสมบูรณ์

6) แบบฟอร์มที่ใช้วัดมักจะเป็นแบบตรวจสอบรายการ (Checklist) หรือมาตราส่วนประมาณค่า (Rating Scale) ซึ่งสามารถให้คะแนนได้สะดวกแต่ต้องระบุเกณฑ์การให้ คะแนนอย่างชัดเจน

ชวลิต ชูกําแพง (2550, น. 131-146) ได้กําหนดการประเมินการปฏิบัติงาน เป็นการประเมินชนิดหนึ่งของพฤติกรรมนักเรียนที่แสดงออก โดยครูเป็นคนออกแบบหรือกําหนดพฤติกรรมที่ต้องการ ซึ่งการวัดการปฏิบัติงานมีลักษณะสําคัญดังนี้

1) สิ่งที่ต้องการวัดต้องมีการปฏิบัติอย่างแท้จริง

2) สิ่งที่วัดเป็นผลมาจากการเรียนรู้ทักษะ

3) สิ่งที่วัดเป็นการวัดความเข้าใจในการประยุกต์ใช้ความรู้

4) ผลที่ได้รับต้องอยู่ในรูปที่สามารถวัดได้

2.3.10.4 กระบวนการการประเมินการปฏิบัติงาน

1) กําหนดจุดมุ่งหมายในการปฏิบัติ

2) การระบุผลการปฏิบัติที่มุ่งวัด

3) กําหนดวิธีการวัดการปฏิบัติงาน

4) การกําหนดเครื่องมือที่ใช้ในการวัด ผู้วัด ช่วงที่วัด

5) กําหนดเกณฑ์การประเมิน

สรุปได้ว่า การวัดผลภาคปฏิบัติเป็นการวัดผลงานหรือพฤติกรรมนักเรียนที่แสดงออกโดย นักเรียนเป็นผู้ปฏิบัติ ซึ่งครูเป็นผู้ออกแบบหรือกําหนดพฤติกรรมที่ต้องการให้นักเรียนแสดงออกหรือ ปฏิบัติซึ่งสามารถวัดได้

**2.4 ประสิทธิภาพของแผนการจัดกิจกรรมการเรียนรู้ (E1/E2)**

**2.4.1 E1/E2 คืออะไร**

ในการพัฒนานวัตกรรม ไม่ว่าจะอยู่ในรูปสื่อการเรียนการสอน หรือ วิธีสอนก็ตาม ต้องมีการตรวจสอบประสิทธิภาพของนวัตกรรมที่พัฒนาขึ้นว่ามีคุณภาพมากน้อย เพียงใด โดยทั่วไปนิยมนำเสนอ ในรูป E1/E2 (อ่าน E1 ทับ E2) และ/หรือ E1:E2 (อ่าน E1 ต่อ E2) หลายท่านอาจจะเข้าใจผิดคิดว่ามันอยู่ในรูปเศษส่วน หรือ อัตราส่วน แท้ที่จริงแล้วสัญลักษณะดังกล่าวนี้ไม่ได้เกี่ยวข้องใด ๆ กับเศษส่วน หรืออัตราส่วนเลย มันเป็นเพียงสัญลักษณ์ที่นำมาเสนอเพื่อการสื่อสารให้ทราบถึงประสิทธิภาพของ นวัตกรรมดังกล่าวว่ามีผลเป็นเช่นใด โดยที่ E1 ตัวแรกแสดงประสิทธิภาพ (Effective) ของกระบวนการ ซึ่งอยู่ในรูปค่าเฉลี่ยร้อยละของคะแนนจากแบบฝึกทั้งหมด ส่วน E2 แสดงประสิทธิภาพของผลโดยรวม ซึ่งอยู่ในรูปค่าเฉลี่ยร้อยละของแบบทดสอบหลังการใช้นวัตกรรม ผู้พัฒนานวัตกรรมอาจไม่เขียนแสดงประสิทธิภาพในรูป E1/E2 ก็ได้ เช่น อาจเขียนในรูป 80, 80 หรืออาจจะเขียนว่าใช้เกณฑ์ 80% ทั้งกระบวนการและผลโดยรวมก็ได้ เกณฑ์ประสิทธิภาพ E1/E2 โดยทั่วไปนิยมเขียนตัวเลข หน้า และ หลังเป็นตัวเดียวกัน เช่น 80/80, 90/90 เป็นต้น แต่นั่นมิใช่ข้อกำหนดตายตัว ผู้พัฒนานวัตกรรมอาจจะตั้งเป็น 80/90 ก็ได้ทั้งนี้ขึ้นอยู่กับเหตุผลที่อยู่เบื้องหลังการตั้งเกณฑ์ดังกล่าว แต่อย่างไรก็ตามในการตั้งเกณฑ์ประสิทธิภาพ (บางครั้งอาจใช้คำว่าเกณฑ์มาตรฐาน) ของนวัตกรรมนั้นไม่ควรตั้งให้ต่ำกว่า 70 / 70 นอกจากจะวัดประสิทธิภาพของนวัตกรรมแล้ว ผู้พัฒนาฯจะต้องพิจารณาประสิทธิผล ซึ่งเป็นความสามารถในการให้ผลอย่างชัดเจน แน่นอน ของนวัตกรรมที่พัฒนาขึ้น ซึ่งนิยมวิเคราะห์และแปลผลได้ 2 วิธี คือ 1) จากการพิจารณาผลของการพัฒนาด้วยการเปรียบเทียบระหว่างจุดเริ่มต้น และจุดสุดท้ายด้วยการ pretest และ posttest เปรียบเทียบความแตกต่างของค่าเฉลี่ยของคะแนนก่อนและหลังการใช้นวัตกรรมโดยใช้สถิติ ที (t-test) แบบกลุ่มสัมพันธ์ ซึ่งจะทำให้นำไปอ้างอิงถึงกลุ่มอื่น ๆ ห้องอื่น ๆ และในรุ่นหลัง ๆ ด้วย (มุ่งขยายผล) จึงต้องวิเคราะห์โดยใช้การทดสอบสมมติฐานด้วยการสถิติเชิงอนุมานเพื่อการอ้าง อิงไปยังประชากร 2) จากการหาดรรชนีประสิทธิผล (Effective Index) ซึ่งอยู่ในรูปอัตราส่วนดังสูตรต่อไปนี้ ดรรชนีประสิทธิผล = (ผลรวมของคะแนนหลังเรียนทุกคน - ผลรวมของคะแนนก่อนเรียนทุกคน) หารด้วย (จำนวนนักเรียนxคะแนนเต็ม - ผลรวมของคะแนนก่อนเรียนทุกคน)

**2.4.2 การกำหนดเกณฑ์ประสิทธิภาพ**

ชัยยงค์ พรหมวงศ์ (2531, น. 490-492) อธิบายถึงเกณฑ์และการกำหนดเกณฑ์ประสิทธิภาพ ของชุดการสอนไว้ดังนี้

เกณฑ์ประสิทธิภาพ หมายถึง ระดับประสิทธิภาพของชุดการสอนที่จะช่วยให้ผู้เรียนเกิดการเรียนรู้ เป็นระดับที่ผู้ผลิตชุดการสอนพึงพอใจ หากชุดการสอนมีประสิทธิภาพตามเกณฑ์ที่กำหนดไว้ แสดงว่าชุดการสอนนั้นมีคุณค่าที่จะนำไปสอน และคุ้มค่ากับการลงทุนผลิตออกมาเป็นจำนวนมาก การกำหนดเกณฑ์ประสิทธิภาพ ทำโดยการประเมินผลพฤติกรรมของผู้เรียน ซึ่งประเมินออกเป็น 2 ลักษณะ คือ ประเมินพฤติกรรมต่อเนื่อง (กระบวนการ) และประเมินพฤติกรรมขั้นสุดท้าย (ผลลัพธ์) การประเมินพฤติกรรมต่อเนื่องจะเป็นการกำหนดค่าของประสิทธิภาพ E1 ซึ่งเป็นประสิทธิภาพของกระบวนการ และประเมินพฤติกรรมขั้นสุดท้ายจะกำหนดค่าเป็น E2 คือประสิทธิภาพของผลลัพธ์ ประเมินพฤติกรรมต่อเนื่องเป็นการประเมินผลพฤติกรรมย่อย หลายพฤติกรรมอย่างต่อเนื่อง เรียกว่า กระบวนการ(Process) ของผู้เรียนโดยสังเกตจากรายงานกลุ่ม การรายงานบุคคลหรือจากการปฏิบัติงามตามที่ได้รับมอบหมาย ตลอดจนทำกิจกรรมอื่นๆ ที่ครูผู้สอนได้กำหนดไว้ ประเมินพฤติกรรมขั้นสุดท้ายเป็นการประเมินผลลัพธ์ (Product) ของผู้เรียนโดยพิจารณาจากผลการสอบหลังเรียน และสอบปลายปีและปลายภาค

ประสิทธิภาพของชุดการสอน จะกำหนดเป็นเกณฑ์ที่ครูผู้สอนคาดว่าผู้เรียนจะเปลี่ยนพฤติกรรมเป็นที่พึงพอใจ โดยกำหนดเป็นเปอร์เซ็นต์ของผลเฉลี่ยคะแนนการทำงานและการปฏิบัติกิจกรรมของผู้เรียนทั้งหมดต่อเปอร์เซ็นต์ผลการทดสอบหลังเรียนของผู้เรียนทั้งหมด สรุปแล้วหมายถึง E1 และ E2 คือประสิทธิภาพของกระบวนการและประสิทธิภาพของผลลัพธ์

**2.4.3 วิธีคำนวณหาประสิทธิภาพ**

ในการหาประสิทธิภาพของชุดการสอนโดยใช้เกณฑ์ E1/E2 เป็นวิธีการที่สามารถชี้วัดประสิทธิภาพ ของชุดการเรียนการสอน ได้ทั้งภาพรวมในลักษณะกว้าง และวัดส่วนย่อยเป็นรายจุดประสงค์ทำให้ได้ผลการวัดที่ชัดเจน นำข้อมูลที่ได้มาเป็นเครื่องตัดสินใจได้โดยไม่ต้องใช้วิธีการอื่นมาประกอบให้เกิดการซ้ำซ้อนอีกเกณฑ์ที่ใช้คือ E1/E2 อาจเท่ากับ 80/80 หรือ 90/90 หรืออื่นๆอีกก็ได้ แต่ถ้ากำหนดเกณฑ์ไว้ต่ำเกินไปอาจทำให้ผู้ใช้บทเรียนไม่เชื่อถือคุณภาพของบทเรียน การหาค่า E1 และ E2 มีวิธีการ คำนวณหาค่าร้อยละ โดยใช้สูตรต่อไปนี้

E2 = 

โดย E1 คือ ประสิทธิภาพของกระบวนการที่จัดไว้ในชุดการสอนคิดเป็นร้อยละจากการทำ

แบบฝึกหัดและหรือประกอบด้วยกิจกรรมการเรียนระหว่างเรียน  
 ∑X คือ คะแนนจากการทำแบบฝึกหัดและหรือการประกอบกิจกรรมการเรียน

ระหว่างเรียน

A คือ คะแนนเต็มของแบบฝึกหัดและหรือกิจกรรมการเรียน

N คือ จำนวนผู้เรียน

E2 = 

โดยที่ E2 คือ ประสิทธิภาพของผลลัพธ์ (พฤติกรรมที่เปลี่ยนในตัวผู้เรียนหลังการเรียน

ด้วยชุดการเรียนการสอน) คิดเป็นอัตราส่วนจากการทำแบบทดสอบ

หลังเรียนและหรือประกอบกิจกรรมหลังเรียน

∑F คือ คะแนนรวมของผู้เรียนจากการทำแบบทดสอบหลังเรียนและหรือ

การประกอบกิจกรรมหลังเรียน

  B คือ คะแนนเต็มของการสอบหลังเรียนและหรือกิจกรรมหลังเรียน

  N คือ จำนวนผู้เรียน

ฉลองชัย สุรวัฒนบูรณ์ (2528, น. 215) เกณฑ์ประสิทธิภาพของชุดการสอนที่ผลิต

ได้นั้น กำหนดไว้ 3 ระดับ คือ

1. สูงกว่าเกณฑ์เมื่อประสิทธิภาพของชุดการสอนสูงกว่าเกณฑ์ที่ตั้งไว้มี่ค่าเกิน 2.5% ขึ้นไป

2. เท่ากับเกณฑ์เมื่อประสิทธิภาพของชุดการสอนเท่ากับหรือสูงกว่าเกณฑ์ที่

ตั้งไว้ไม่เกิน 2.5%

3. ต่ำกว่าเกณฑ์เมื่อประสิทธิภาพของชุดการสอนต่ำกว่าเกณฑ์แต่ไม่ต่ำกว่า 2.5% ถือว่ายังมีประสิทธิภาพที่ยอมรับได้

**2.4.4 การคำนวณหาประสิทธิภาพของกระบวนการ (E1)**

การหาประสิทธิภาพตามหลักการเรียนรู้ของ BLOOM ได้เสนอไว้ที่ 70% - 90% วิธีการหาประสิทธิภาพ โดยใช้สูตร E1 / E2

E1 = 100

*คะแนนเฉลี่ย* =

**2.4.5 การคำนวณหาประสิทธิภาพของผลลัพธ์ (E2) ​ ​**

E2 = 100

*คะแนนเฉลี่ย* =

**2.4.6 การยอมรับประสิทธิภาพ**

2.4.6.1 สูงกว่าเกณฑ์ คือ ตั้งเกณฑ์ E1 / E2 ไว้ แล้วได้ค่าประสิทธิภาพสูงกว่าเกณฑ์ที่กำหนดไว้ เช่น ตั้งเกณฑ์มาตรฐานไว้ 90/90 แล้วคำนวณค่าประสิทธิภาพบทเรียนสำเร็จรูปได้ 95/95

2.4.6.2 เท่าเกณฑ์ คือ ตั้งเกณฑ์ E1 / E2 ไว้ แล้วได้ค่าประสิทธิภาพเท่ากับเกณฑ์ที่ตั้งไว้พอดี เช่น ตั้งเกณฑ์มาตรฐานไว้ 90/90 แล้วคำนวณค่าประสิทธิภาพบทเรียนสำเร็จรูปได้ 90/90

3. ต่ำกว่าเกณฑ์ คือ ตั้งเกณฑ์ E1 / E2 ไว้ แล้วได้ค่าประสิทธิภาพต่ำกว่าเกณฑ์ที่ตั้งไว้ ไม่เกิน + 2.5 %

**2.5 ค่าดัชนีประสิทธิผล (E.I.)**

เผชิญ กิจระการ (2546, น. 1-6) ได้เสนอแนวทางในการหาประสิทธิผลของแผนการเรียนรู้หรือสื่อที่สร้างขึ้น โดยให้พิจารณาจากพัฒนาการของนักเรียนจากก่อนเรียนและหลังเรียนว่ามีความรู้ความสามารถเพิ่มขึ้นอย่างเชื่อถือได้หรือไม่ หรือเพิ่มขึ้นเท่าใดซึ่งอาจพิจารณาได้จากการคำนวณค่า

t-test แบบ Dependent Samples หรือหาค่าดัชนีประสิทธิผล (Effectiveness IndexI) มีรายละเอียด ดังนี้

2.5.1 การหาค่าพัฒนาการที่เพิ่มขึ้นของผู้เรียนโดยอาศัยการหาค่า t-test (แบบ Dependent Samples) เป็นการพิจารณาดูว่านักเรียนมีพัฒนาการเพิ่มขึ้นอย่างเชื่อถือได้หรือไม่ โดยทำการทดสอบ นักเรียนทุกคนก่อน (Pretest) และหลังเรียน (Posttest) แล้วนำมาหาค่า t-test แบบ Dependent Samples หากมีนัยสำคัญทางสถิติ ก็ถือได้ว่า นักเรียนกลุ่มนั้นมีพัฒนาการเพิ่มขึ้นอย่างเชื่อถือได้

2.5.2 การหาพัฒนาการที่เพิ่มขึ้นของนักเรียนโดยอาศัยการหาค่าดัชนีประสิทธิผล (Effectiveness Index) มีสูตรดังนี้

ดัชนีประสิทธิผล = ผลรวมของคะแนนหลังเรียนทุกคน – ผลรวมของคะแนนก่อนเรียนทุกคน  
 (จำนวนนักเรียน x คะแนนเต็ม) – ผลรวมของคะแนนก่อนเรียนทุกคน

การหาค่า E.I เป็นการพิจารณาพัฒนาการในลักษณะที่ว่าเพิ่มขึ้นเท่าไร ไม่ได้ทดสอบว่าเพิ่มขึ้นอย่างเชื่อถือได้หรือไม่ วิธีการอาจแปลงคะแนนให้อยู่ในรูปของร้อยละก็ได้ ดังนี้

 ดัชนีประสิทธิผล = ร้อยละของผลรวมของคะแนนหลังเรียน – ร้อยละของผลรวมของคะแนนก่อนเรียน   
 100 – ร้อยละของผลรวมของคะแนนก่อนเรียนทุกคน

2.5.3 ข้อสังเกตบางประการที่เกี่ยวกับค่า E.I.

2.5.3.1 E.I. เป็นเรื่องของอัตราส่วนของผลต่าง จะมีค่าสูงสุดเป็น 1.00 ส่วนค่าต่ำสุดไม่สามารถกำหนดได้เพราะค่าต่ำกว่า -1.00 และถ้าเป็นค่าลบแสดงว่า ผลคะแนนสอบก่อนเรียนมากกว่าหลังเรียน ซึ่งหมายความว่าระบบการเรียนการสอนหรือสื่อที่สร้างขึ้นไม่มีคุณภาพ

2.5.3.2 การแปลผล E.I. ในตาราง ผลการวิเคราะห์ข้อมูลในบทที่ 4 ของงานวิจัย มักจะใช้ข้อความไม่เหมาะสม ทำให้ผู้อ่านเข้าใจความหมายของ E.I. ผิดจากความเป็นจริง เช่น ค่า E.Iเท่ากับ 0.6240 ก็มักจะกล่าวว่า “ค่าดัชนีประสิทธิผลเท่ากับ 0.6340 ซึ่งแสดงว่านักเรียนมีความรู้เพิ่มขึ้น ร้อยละ 62.40 ซึ่งในความเป็นจริงค่า E.I. เท่ากับ 0.6240 เพราะคิดเทียบจาก E.I. สูงสุดเป็น 1.00 ดังนั้น ถ้าคิดเทียบเป็นร้อยละ ก็คือ คิดเทียบจากค่าสูงสุดเป็น 100 E.I. จะมีค่าเป็น62.40 จึงควรใช้ข้อความว่า “ค่าดัชนีประสิทธิผล เท่ากับ 0.6240 แสดงว่านักเรียนมีความรู้เพิ่มขึ้น 0.6240 หรือคิดเป็นร้อยละ 62.40”

2.5.3.3 ถ้าค่าของ E1/ E2 ของแผนการเรียนสูงกว่าเกณฑ์ที่กำหนด และเมื่อหา E.I. ด้วย พบว่า มีพัฒนาการเพิ่มขึ้นถึงระดับหนึ่งที่ผู้วิจัยพอใจ หากคำนวณค่าความคงทนด้วยโดยใช้สูตร t-test แบบDependent Samples ก็ไม่ได้แปลว่าจะไม่มีนัยสำคัญ (เพราะผู้วิจัยคาดหวังว่าหากสื่อ หรือแผนการเรียนรู้มีคุณภาพ ผลการเรียนหลังสอนเมื่อผ่านไประยะหนึ่ง เช่น ผ่านไป 2 สัปดาห์ กับผลการเรียนจบจะต้องไม่แตกต่างกัน) ลักษณะเช่นนี้มักพบในงานวิจัยของนิสิตบ่อยๆ คือ แผนการเรียนรู้ หรือสื่อมีค่า E1/ E2 สูงกว่าเกณฑ์ที่กำหนด ค่า E.I ก็สูง แต่ผลการทดสอบความคงทนมีนัยสำคัญทางสถิติ ปัญหานี้น่าจะมาจากนักเรียนไม่ได้ตั้งใจหรือเบื่อหน่ายในการทำข้อสอบอย่างจริงจัง แม้ว่าผู้วิจัยจะมีความรู้สึกว่าสื่อหรือแผนที่ใช้จะมีคุณภาพ ทำให้นักเรียนเกิดความเข้าใจในเนื้อหาสาระที่เรียนมาก หรือมีความตรึงตราตรึงใจต่อบทเรียนมากเท่าไรก็ตาม

**2.6 ความพึงพอใจ**

ผู้ศึกษาได้ศึกษาเอกสารเกี่ยวกับความพึงพอใจ ดังรายละเอียดต่อไปนี้

**2.6.1 ความหมายของความพึงพอใจ**

กิติมา ปรีดีดิลก (2552, น. 321) กล่าวว่า ความพึงพอใจ หมายถึง ความรู้สึกที่ ชอบหรือพอใจที่มีต่อองค์ประกอบและสิ่งจูงใจในด้านต่าง ๆ ของงาน และผู้ปฏิบัติงานนั้นได้รับ การตอบสนองตามความต้องการของเขาได้

บุญมั่น ธนาศุภวัฒน์ (2557, น. 158) ความพึงพอใจในงานหมายถึง เจตคติทางบวก ของบุคคลที่มีต่องาน หรือกิจกรรมที่เขาทําซึ่งเป็นผลให้บุคคลเกิดความรู้สึกกระตือรือร้นมีความมุ่งมั่นที่ จะทํางาน มีขวัญและกําลังใจในการทํางาน สิ่งเหล่านี้จะมีผลต่อประสิทธิภาพและประสิทธิผลของการ ทํางาน ซึ่งส่งผลต่อความสําเร็จและเป็นไปตามเป้าหมายขององค์การ

พิน คงพูน (2549, น. 389) ได้กล่าวถึงความหมายของความพึงพอใจว่า ความพึงพอใจ หมายถึง ความรู้สึกชอบ ยินดี เต็มใจ หรือเจตคติที่ดีของบุคคลที่มีต่องานที่เขาปฏิบัติ ความ พึงพอใจเกิดจากการได้รับตอบสนองความต้องการทั้งด้านวัตถุและจิตใจ

จากความหมายของความพึงพอใจที่กล่าวมา สรุปได้ว่า ความพึงพอใจ หมายถึง ความรู้สึกนึกคิด หรือเจตคติของบุคคลที่มีต่อการทํางานหรือการปฏิบัติกิจกรรมในเชิงบวก ดังนั้น ความพึงพอใจในการเรียนรู้ หมายถึง ความรู้สึกพอใจ ชอบใจในการร่วมปฏิบัติกิจกรรมการเรียนการสอน และต้องดําเนินกิจกรรมนั้น ๆ จนบรรลุผลสําเร็จ

**2.6.2 แนวคิดทฤษฎีที่เกี่ยวกับความพึงพอใจ**

ทฤษฎีและแรงจูงใจที่ทําให้เกิดความพึงพอใจในการทํางานของ Herzberg ได้ทําการศึกษาค้นคว้าทฤษฎีที่เป็นมูลเหตุที่ทําให้เกิดความพึงพอใจ เรียกว่า The Motivation Hygiene Theory ทฤษฎีนี้ ได้กล่าวถึงปัจจัยที่ทําให้เกิดความ พึงพอใจในการทํางาน 2 ปัจจัย คือ

2.6.2.1 ปัจจัยกระตุ้น (Motivation Factors) เป็นปัจจัยที่เกี่ยวกับการงาน ซึ่งมีผล ก่อให้เกิดความพึงพอใจในการทํางาน เช่น ความสําเร็จของงาน การได้รับการยอมรับนับถือ ลักษณะ ของงานความรับผิดชอบ ความก้าวหน้าในตําแหน่งการงาน

2.6.2.2 ปัจจัยค้ำจุน (Hygiene Factors) เป็นปัจจัยที่เกี่ยวข้องกับสิ่งแวดล้อมใน การทํางานและมีหน้าที่ให้บุคคลเกิดความพึงพอใจในการทํางาน เช่น เงินเดือน โอกาสที่จะก้าวหน้า ในอนาคต สถานะของอาชีพ สภาพการทํางาน เป็นต้น

มหาวิทยาลัยสุโขทัยธรรมาธิราช. (2556, น. 141-144) ได้กล่าวถึงการแบ่งความ ต้องการของมนุษย์ตามทฤษฎีของ McCleland (David McCleland) ออกเป็น 3 ประเภทคือ

1. ความต้องการสัมฤทธิ์ผล (Needs for Achievement) เป็นพฤติกรรมที่จะ กระทําการใด ๆ ให้เป็นผลสําเร็จดีเลิศมาตรฐาน เป็นแรงขับที่นําไปสู่ความเป็นเลิศ

2. ความต้องการสัมพันธ์ (Needs for Affiliation) เป็นความปรารถนาที่จะ สร้าง มิตรภาพและมีความสัมพันธ์อันดีกับผู้อื่น

3. ความต้องการอํานาจ (Need for Power) เป็นความต้องการควบคุมผู้อื่น มีอิทธิพลต่อผู้อื่นและต้องการควบคุมผู้อื่น

มาสโลว์ ได้เสนอทฤษฎีลําดับขั้นของความต้องการโดยตั้งสมมติฐานไว้ว่า “มนุษย์เรามีความต้องการอยู่เสมอไม่มีที่สิ้นสุด เมื่อความต้องการได้รับการตอบสนองหรือพึงพอใจอย่างหนึ่งอย่าง ใด แล้ว ความต้องการสิ่งอื่น ๆ ก็จะตามมาอีกความต้องการของคนเราอาจเกิดขึ้นซ้ำซ้อนกัน ความต้องการ อย่างหนึ่งยังไม่หมด ความต้องการอีกอย่างหนึ่งอาจเกิดขึ้นได้” ความต้องการของมนุษย์มีลําดับขั้น ดังนี้

1. ความต้องการทางด้านร่างกาย (Physiological Needs) เป็นความต้องการ พื้นฐานของมนุษย์ เน้นสิ่งจําเป็นในการดําเนินชีวิต ได้แก่ อาหาร อากาศ ที่อยู่อาศัย เครื่องนุ่งห่ม ยารักษาโรค ความต้องการทางเพศ

2. ความต้องการความปลอดภัย (Safety Needs) ความมั่นคงในชีวิตทั้งที่ เป็นอยู่ปัจจุบันและอนาคต ความเจริญก้าวหน้า อบอุ่นใจ

3. ความต้องการทางสังคม (Social Needs) เป็นสิ่งจูงใจที่สําคัญต่อการเกิด พฤติกรรม ต้องการให้สังคมยอมรับตนเข้าเป็นสมาชิก ต้องการความเป็นมิตร ความรักจากเพื่อน ร่วมงาน

4. ความต้องการมีฐานะ (Esteem Needs) ความอยากมีชื่อเสียง การยกย่อง จากสังคม อยากมีอิสรภาพ

5. ความต้องการความสําเร็จในชีวิต (Self-Actualization Needs) เป็นความ ต้องการในระดับสูง ต้องการความสําเร็จทุกอย่างในชีวิต

จากแนวคิดดังกล่าว ครูผู้สอนที่ต้องการให้กิจกรรมการเรียนรู้ที่เน้นผู้เรียนเป็นสําคัญ บรรลุผลสําเร็จ จึงต้องคํานึงถึงการจัดบรรยากาศและสถานการณ์รวมทั้งสื่อ อุปกรณ์การเรียนการสอน ที่เอื้ออํานวยต่อการเรียน เพื่อตอบสนองความพึงพอใจของผู้เรียน ให้มีแรงจูงใจในการทํากิจกรรม จนบรรลุตามวัตถุประสงค์ของหลักสูตร เมื่อนํามาใช้ในการจัดกิจกรรมการเรียนการสอน ผลตอบแทน ภายในหรือรางวัลภายใน เป็นผลด้านความรู้สึกของผู้เรียนที่เกิดแก่ตัวผู้เรียนเอง เช่น ความรู้สึกต่อ ความสําเร็จที่เกิดขึ้นเมื่อสามารถเอาชนะความยุ่งยากต่าง ๆ และสามารถดําเนินงานภายใต้ความ ยุ่งยาก ทั้งหลายได้สําเร็จทําให้เกิดความภาคภูมิใจ ความมั่นใจ ตลอดจนได้รับการยกย่องจากบุคคลอื่น ส่วนผลตอบแทนภายนอก เป็นรางวัลที่ผู้อื่นจัดหาให้มากกว่าที่ตนเองให้ตนเอง เช่น การได้รับคํายกย่องชมเชยจากครูผู้สอน พ่อแม่ ผู้ปกครอง หรือแม้แต่การได้คะแนนผลสัมฤทธิ์ทางการเรียนใน ระดับที่ น่าพอใจ

สรุปได้ว่าความพึงพอใจในการเรียนและผลการเรียนจะมีความสัมพันธ์กันทางบวก ทั้งนี้ ขึ้นอยู่กับกิจกรรมที่ผู้เรียนได้ปฏิบัติทําให้ผู้เรียนได้รับการตอบสนองความต้องการทางด้านร่างกายและ จิตใจ ซึ่งเป็นส่วนสําคัญที่จะทําให้เกิดความสมบูรณ์ของชีวิตมากน้อยเพียงใด นั่นคือ สิ่งที่ครูผู้สอนจะ คํานึงถึงองค์ประกอบต่าง ๆ ในการเสริมสร้างความพึงพอใจในการเรียนรู้ให้กับผู้เรียน

**2.7 บริบทของโรงเรียนเทศบาลสวนสนุก**

**2.7.1 สภาพทั่วไปโรงเรียนเทศบาลสวนสนุก**

โรงเรียนเทศบาลสวนสนุกเป็นโรงเรียนขนาดใหญ่ สังกัดเทศบาลนครขอนแก่น ตั้งอยู่เลขที่ 70 ถนนกลางเมือง ตำบล ในเมือง อำเภอเมือง จังหวัดขอนแก่นรหัสไปรษณีย์ 40000 โทรศัพท์ 043-221823 สังกัด สำนักการศึกษา เทศบาลนครขอนแก่น อำเภอเมือง จังหวัดขอนแก่น เปิดสอนตั้งแต่ระดับปฐมวัย ถึงระดับมัธยมศึกษาตอนต้น จำนวน 80 ห้องเรียน โรงเรียนมีเนื้อที่ 5 ไร่ 2 งาน

เปิดทำการสอนตั้งแต่ระดับชั้นอนุบาล–ระดับชั้นมัธยมศึกษาปีที่ 3 มีอาคาร 7 หลัง จำนวนนักเรียน 3,250 คน จำนวนห้อง 80 ห้องเรียน มีครู 123 คน พนักงานจ้าง (ปฏิบัติหน้าที่สอน) 27 คน ครูต่างชาติ (ปฏิบัติหน้าที่การสอน) 18 คน และพนักงานจ้าง/ลูกจ้าง (สนับสนุนการสอน) 5 คน

วิสัยทัศน์โรงเรียน มาตรฐาน ประสาน สามัคคี เก่ง ดี มีสุข เดิมตั้งอยู่ที่ตลาดสดบางลำพู หน้าโรงเรียนกัลยาณวัตรปัจจุบัน ต่อมาได้ย้ายมาเดิมเป็น บขส. เก่า จำนวนนักเรียนเพิ่มขึ้นเรื่อย ๆ ทุกปี เป็นโรงเรียนที่มีชื่อเสียงทางด้านวิชาการเป็นอันดับ 1 ของเทศบาลนครขอนแก่น จึงทำให้ผู้ปกครองได้นำบุตรหลานมาเข้าเรียนอย่างมาก ทำให้บริบทของโรงเรียนมีสภาพแออัด เสียงดัง นักเรียนแต่ละห้องมีจำนวนมากห้องละ 40 – 50 คน

โรงเรียนเทศบาลสวนสนุก มุ่งพัฒนาผู้เรียนทุกคนซึ่งเป็นกำลังของชาติ ให้เป็นมนุษย์ที่มีความสมดุลทั้งด้านร่างกาย ความรู้ คุณธรรม มีจิตสำนึกในความเป็นพลเมืองไทย และเป็นพลโลกยึดมั่น ในการปกครองตามระบบประชาธิปไตยอันมีพระมหากษัตริย์เป็นประมุข มีความรู้ และทักษะพื้นฐาน รวมทั้งเจตคติที่จำเป็นต่อการศึกษาต่อ การประกอบอาชีพ และการศึกษาตลอดชีวิต โดยมุ่งเน้นผู้เรียนเป็นสำคัญ พื้นฐานความเชื่อว่า ทุกคนสามารถเรียนรู้และพัฒนาตนเองได้เต็มตามศักยภาพ

**2.7.2 นโยบายของโรงเรียนเทศบาลสวนสนุก**

2.7.2.1 ปลูกฝังให้นักเรียนเป็นผู้มีความรู้ มีคุณธรรม จริยธรรม ค่านิยม สามารถทำงาน

และดำรงชีวิตอยู่ในสังคมไทยได้อย่างภาคภูมิ

2.7.2.2 สร้างเสริมพัฒนาการเรียนการสอนทุกกลุ่มประสบการณ์ให้มีประสิทธิภาพ

2.7.2.3 ส่งเสริมสนับสนุนให้รู้คุณค่าและร่วมกันรักษาวัฒนธรรม และภูมิปัญญาไทย

มีความภูมิใจในความเป็นไทย และเป็นพลเมืองดีตามระบอบประชาธิปไตย อันมีพระมหากษัตริย์เป็นประมุข

2.7.2.4 พัฒนาผู้เรียนให้มีความรู้ ความสามารถในการสื่อสาร ความคิด การแก้ปัญหา

การใช้เทคโนโลยี และมีทักษะชีวิต

2.7.2.5 พัฒนาสุขภาพกาย และสุขภาพจิตที่ดี มีสุขนิสัยและรักการออกกำลังกาย

2.7.2.6 ส่งเสริมการทำงานเป็นทีม อยู่ร่วมกันด้วยความรัก ความสามัคคี โดยคำนึงถึง

ประโยชน์ของส่วนร่วม

2.7.2.7 ประสานความสัมพันธ์กับชุมชน โดยมีเครือข่ายผู้ปกครองร่วมพัฒนาช่วยเหลือซึ่งกันและกัน

**2.7.3 ความพร้อมและข้อจำกัดของโรงเรียน**

โรงเรียนตั้งอยู่ภายในตัวเมืองบนถนนสายสำคัญของจังหวัดขอนแก่น และอยู่ใกล้แหล่งเรียนรู้ (บึงแก่นนคร โฮงมูนมัง และวัดขนาดใหญ่หลายแห่ง) มีภูมิทัศน์ร่มรื่นสวยงามสามารถใช้เป็นแหล่งเรียนรู้ได้ มีอาคารเรียนและอาคารประกอบที่เหมาะสม มีห้องสมุดที่ทันสมัย บริการสืบค้นด้วยระบบอินเตอร์เน็ต มีห้องปฏิบัติการทุกกลุ่มสาระการเรียนรู้ มีการบริหารจัดการศึกษาแบบกระจายอำนาจ เน้นการมีส่วนร่วมและการทำงานเป็นทีม มีผู้บริหารที่มีความทันสมัยและมีวิสัยทัศน์ มีแผนงานส่งเสริม และพัฒนาบุคลากรภายในโรงเรียน บุคลากรภายในโรงเรียนมีความตระหนักในหน้าที่ความรับผิดชอบ มีความรู้ ความสามารถ และมีความสัมพันธ์ที่ดีต่อกัน มีการจัดระบบการเรียนรู้ที่หลากหลาย สามารถตอบสนองความต้องการของผู้เรียน โดยเน้นผู้เรียนเป็นสำคัญ มีการนำเทคโนโลยีมาใช้ในการเรียนการสอน ชุมชนมีส่วนร่วมในการจัดการศึกษา มีหลักสูตรสถานศึกษา มีการบริการอาหารกลางวันสำหรับบุคลากรและนักเรียน มีรถบัสขนาดใหญ่นำนักเรียนออกเรียนรู้นอกห้องเรียนทุกสายชั้น

**2.7.4 สภาพชุมชน**

2.7.4.1 สภาพชุมชนรอบบริเวณโรงเรียนมีลักษณะเป็นชุมชนเมือง มีประชากรประมาณ 32,000 คน บริเวณใกล้เคียงโดยรอบโรงเรียน ได้แก่ห้างสรรพสินค้า สำนักงานปศุสัตว์จังหวัดขอนแก่น อาชีพหลักของชุมชน คือ ค้าขาย,รับจ้าง ส่วนใหญ่นับถือศาสนาพุทธ ประเพณี/ศิลปวัฒนธรรมท้องถิ่น ที่เป็นที่รู้จักโดยทั่วไป คือ ประเพณีสงกรานต์ ประเพณีทำบุญเข้าพรรษา-ออกพรรษา ประเพณีผูกเสี่ยว งานเทศกาลไหมและงานกาชาดขอนแก่น

2.7.4.2 ผู้ปกครองส่วนใหญ่ จบการศึกษาระดับ ปริญญาตรี อาชีพหลัก คือ รับราชการ

ค้าขาย ส่วนใหญ่นับถือศาสนาพุทธ ฐานะทางเศรษฐกิจ/รายได้เฉลี่ยต่อครอบครัว ต่อปี 160,000 บาท

**2.7.5 โอกาสและข้อจำกัดของโรงเรียน**

2.7.5.1 สถานศึกษาตั้งในแหล่งชุมชน มีการคมนาคมที่สะดวก

2.7.5.2 หน่วยงานต้นสังกัด คือ เทศบาลนครขอนแก่น ให้การสนับสนุนด้านงบประมาณ

และการกิจกรรมต่าง ๆ ของสถานศึกษาอย่างดี

2.7.5.3 ได้รับความร่วมมือจากคณะกรรมการสถานศึกษา มูลนิธิ สมาคมและภาคเอกชน

ให้การช่วยเหลือในด้านการจัดกิจกรรม และได้รับความร่วมมือจากวิทยากร ภูมิปัญญาท้องถิ่น

2.7.5.4 ชุมชนร่วมกันสืบสานวัฒนธรรมประเพณีในท้องถิ่น ทำให้เด็กเกิดการเรียนรู้และร่วมสืบทอดประเพณี

2.7.5.5 มีแหล่งเรียนรู้ทางด้านศาสนาครบ 3 ศาสนา

2.7.5.6 ความเจริญก้าวหน้าทางด้านเทคโนโลยีทำให้สามารถแสวงหาความรู้ได้อย่าง

หลากหลาย

2.7.5.7 การใช้เทคโนโลยีของนักเรียนส่งผลต่อการเรียนรู้

2.7.5.8 ชุมชนมีสถานที่ประกอบการรองรับการฝึกงานเพื่อการประกอบอาชีพ

2.7.5.9 พระราชบัญญัติการศึกษาแห่งชาติ พ.ศ.2542 เปิดโอกาสให้โรงเรียนสามารถจัดการเรียนการสอนเพื่อสนองความต้องการของท้องถิ่นมากขึ้น

2.7.5.10 มีการกระจายอำนาจทางการศึกษา ทำให้ครู ผู้ปกครอง ชุมชน นักการเมืองให้ความสำคัญต่อการจัดการและพัฒนาการศึกษามากขึ้น

**2.7.6 อุปสรรค**

2.7.6.1 ชุมชนมีแหล่งอบายมุขซึ่งเป็นแบบอย่างที่ไม่เหมาะสม

2.7.6.2 สภาพครอบครัวที่แตกแยกและครอบครัวที่มุ่งแต่ประกอบอาชีพทำให้เด็กขาด

ความอบอุ่น ขาดการดูแลเอาใจใส่

2.7.6.3 ความเจริญก้าวหน้าทางเทคโนโลยีทำให้ปฏิสัมพันธ์ภายในครอบครัวลดลง

2.7.6.4 นักเรียนยึดติดกับอุปกรณ์เทคโนโลยีมากเกินไป

2.7.6.5 สภาพเศรษฐกิจของชุมชนค่อนข้างต่ำ ผู้ปกครองว่างงานและมีรายได้น้อย จึงไม่สามารถส่งเสริมสนับสนุนบุตรหลานได้เต็มที่

2.7.6.6 ภาวะเศรษฐกิจส่งผลต่อการให้การสนับสนุนจากองค์กร ชุมชนและเอกชนลดลง

2.7.6.7 ประชากรและผู้ปกครองบางส่วนขาดความรู้เกี่ยวกับการมีส่วนร่วมตามพระราชบัญญัติการศึกษาแห่งชาติ

**2.8 งานวิจัยที่เกี่ยวข้อง**

งานวิจัยที่เกี่ยวข้องแบ่งออกเป็น 2 ประเภท ดังนี้

**2.8.1 งานวิจัยในประเทศ**

กชกร เทศถมยา (2557, น. 45) ได้ศึกษาการเปรียบเทียบทักษะการปฏิบัติท่ารำนาฏศิลป์ของนักเรียนชั้นประถมศึกษาปีที่ 2 ที่ได้รับการสอนโดยการจัดกิจกรรมการเรียนรู้แบบเพื่อนช่วยเพื่อนและการสอนแบบปกติ กลุ่มเป้าหมายที่ใช้ในการวิจัยครั้งนี้เป็นนักเรียนชั้นประถมศึกษาปีที่ 2 ภาคเรียนที่ 2 ปีการศึกษา 2557 โรงเรียนเซนต์โยเซฟคอนเวนต์ กรุงเทพมหานคร โดยใช้วิธีการสุ่มอย่างง่ายจากห้องเรียนที่มีทักษะการปฏิบัติท่าอยู่ในระดับต่ำ โดยชั้นประถมศึกษาปีที่ 2 /5 เป็นกลุ่มทดลอง และ2/5 และเป็นกลุ่มควบคุม เครื่องมือที่ใช้ในการวิจัยครั้งนี้ ได้แก่ 1) แผนการจัดกิจกรรมการเรียนรู้แบบเพื่อนช่วยเพื่อน จานวน 6 คาบ 2) แผนการจัดกิจกรรมการเรียนรู้ตามแนวการสอนปกติ จำนวน 6 คาบ และ 3) แบบประเมินทักษะการปฏิบัติท่ารำนาฏศิลป์ วิเคราะห์ข้อมูลโดย การเปรียบเทียบผลการปฏิบัติท่ารำวิชานาฏศิลป์ของนักเรียนภายหลังที่ได้รับการสอนโดยการจัดกิจกรรมการเรียนรู้แบบเพื่อนช่วยเพื่อนและนักเรียนที่ได้รับการสอนตามแนวการสอนปกติโดยการหาค่าเฉลี่ยและคิดเป็นร้อยละ ผลการวิจัยพบว่าจากผลของการวิเคราะห์ข้อมูล พบว่า นักเรียนกลุ่มทดลองที่ได้รับการจัดกิจกรรมการสอนแบบเพื่อนช่วยเพื่อน มีคะแนนทักษะท่ารำนาฏศิลป์ภายหลังทดลองเฉลี่ย 10.75 คะแนน คิดเป็นร้อยละ 89.6 ส่วนนักเรียนควบคุมที่ได้รับการสอนโดยการจัดกิจกรรมการเรียนรู้ตามแนวการสอนปกติ มีคะแนนทักษะท่ารำนาฏศิลป์ภายหลังทดลองเฉลี่ย 8.40 คะแนน คิดเป็นร้อยละ 70.0 แสดงว่าการจัดกิจกรรมการเรียนรู้แบบเพื่อนช่วยเพื่อนทำให้นักเรียนมีทักษะการปฏิบัติท่ารำนาฏศิลป์สูงกว่านักเรียนที่ได้รับการสอนตามแนวการสอนปกติ โดยมีคะแนนเฉลี่ยสูงกว่าร้อยละ 19.6

กัญญาวีร์ เปี้ยนสีทอง (2557, น. 103) ได้ศึกษาการ พัฒนาผลสัมฤทธิ์และทักษะการปฏิบัติท่ารำเพลงฟ้อนเงี้ยวโดยใช้กระบวนการจัดการเรียนการสอนแบบกลุ่มร่วมมือ (Cooperative Learning) ของชั้นประถมศึกษาปีที่ 5 กลุ่มเป้าหมายที่ใช้ในการวิจัยเป็นนักเรียนชั้นประถมศึกษาปีที่ 5/8 จำนวน 26 คน ภาคเรียนที่ 1 ปีการศึกษา 2557 โรงเรียนเซนต์โยเซฟคอนเวนต์ เขตบางรัก กรุงเทพมหานคร เครื่องมือที่ใช้ในการวิจัยในครั้งนี้ ได้แก่ 1) แผนการจัดการเรียนรู้ เรื่อง การแสดงนาฏศิลป์ ท่ารำฟ้อนเงี้ยวโดยกระบวนการจัดการเรียนการสอนแบบกลุ่มร่วมมือ 2) แบบทดสอบวัดผลสัมฤทธิ์ทางการเรียน แบบเลือกตอบ 4 ตัวเลือก จำนวน 20 ข้อ 3) แบบประเมินภาคปฏิบัติท่ารำฟ้อนเงี้ยว เป็นแบบมาตราส่วนประมาณค่า วิเคราะห์ข้อมูลโดย 1) การหาค่าเฉลี่ย ร้อยละ ของคะแนน ผลสัมฤทธิ์ทางการเรียนก่อนและหลังได้รับการจัดการเรียนรู้แบบกลุ่มร่วมมือ แล้วนาคะแนนมาเปรียบเทียบความก้าวหน้า 2) การหาค่าเฉลี่ย ร้อยละ ของคะแนนทักษะการปฎิบัติท่ารำฟ้อนเงี้ยวภายหลังได้รับการจัดการเรียนรู้แบบกลุ่มร่วมมือ แล้วนาคะแนนมาเทียบกับเกณฑ์ที่ตั้งไว้ว่าภายหลังได้รับการจัดการเรียนการเรียนรู้แบบกลุ่มร่วมมือนักเรียนมีคะแนนอย่างน้อยร้อยละ 80 จากคะแนนเต็ม ผลวิจัยพบว่า ผลสัมฤทธิ์ทางการเรียนของนักเรียนภายหลังได้รับการจัดการเรียนรู้แบบกลุ่มร่วมมือ (Cooperative Learning) สูงกว่าก่อนเรียน โดยรวมก่อนเรียนมีคะแนนเฉลี่ยร้อยละ 48.46 หลังเรียนมีคะแนนเฉลี่ยร้อยละ 89.81 และมีคะแนนเฉลี่ยเพิ่มขึ้นคิดเป็นร้อยละ 41.35 2.ความสามารถในการ รำฟ้อนเงี้ยว เมื่อแยกพิจารณารายด้าน นักเรียนมีคะแนนด้านการเตรียมความพร้อม เฉลี่ยร้อยละ 95.38 ด้านความถูกต้องของท่ารำเฉลี่ยร้อยละ 89.23 ด้านความพร้อมเพรียงเฉลี่ยร้อยละ 89.23 ด้านการแก้ปัญหา ร้อยละ 93.85 ซึ่งคะแนนโดยรวมคิดเป็น ร้อยละ 91.92 แสดงว่านักเรียนมีความ สามารถในการรำฟ้อนเงี้ยวสูงขึ้นภายหลังการจัดการเรียนการสอนแบบกลุ่มร่วมมือ (Cooperative Learning) สอดคล้องกับสมมุติฐานที่ตั้งไว้

กรลักษณ์ สาลีผลิน (2550, น. 86-106) ได้ศึกษาการเปรียบเทียบความรู้และทักษะ ปฏิบัติ เรื่อง เพลงอีแซว ของนักเรียนชั้นประถมศึกษาปีที่ 6 โรงเรียนเทศบาล 3 วัดไชนารส สังกัดเทศบาลเมืองสุพรรณบุรี ภาคเรียนที่ 1 ปีการศึกษา 2549 รวมทั้งสิ้น 72 คน จํานวน ห้องเรียน 2 ห้องผลการวิจัยพบว่า ความรู้เรื่องเพลงอีแซว ของนักเรียนกลุ่มทดลองที่ได้รับการ จัดการเรียนรู้แบบบูรณาการ มีความแตกต่างกับกลุ่มควบคุมที่ได้รับการจัดการเรียนรู้ แบบปกติอย่าง มีนัยสําคัญทางสถิติที่ระดับ .01 โดยที่กลุ่มทดลองที่ได้รับการจัดการเรียนรู้แบบบูรณาการ มีค่าเฉลี่ย สูงกว่าค่าเฉลี่ยของกลุ่มควบคุมที่ได้รับการจัดการเรียนรู้แบบปกติ ทักษะปฏิบัติ เรื่อง เพลงอีแซว ของนักเรียนกลุ่มทดลองที่ได้รับการจัดการเรียนรู้แบบบูรณาการ มีความแตกต่างกับกลุ่มควบคุมที่ได้รับ การเรียนรู้แบบบูรณาการ มีค่าเฉลี่ยสูงกว่าค่าเฉลี่ยของกลุ่มควบคุมที่ได้รับการจัดการเรียนรู้แบบปกติ

นัฏนุช ชวนใช้ (2557, น. 114) ได้ศึกษาความสามารถในการปฏิบัติภาษาท่าและนาฏยศัพท์ ของนักเรียนชั้นประถมศึกษาปีที่ 4 โดยใช้สื่อวีดิทัศน์ กลุ่มเป้าหมายที่ใช้ในการวิจัยเป็นนักเรียนชั้นประถมศึกษาปีที่ 4 โรงเรียนเซนต์โยเซฟคอเวนต์ ภาคเรียนที่ 2 ปีการศึกษา 2557 จำนวน 1 ห้องเรียน มีนักเรียน จำนวน 55 คน เครื่องมือที่ใช้ในการวิจัย 1) แผนการจัดการเรียนรู้ เรื่อง ภาษาท่าและนาฏยศัพท์ โดยใช้สื่อวีดิทัศน์ 12 คาบ 2) สื่อวีดิทัศน์ประกอบการสอน เรื่อง ภาษาท่าและนาฏยศัพท์ จำนวน 6 ชุด ชุดละ 10 นาที 3) แบบทดสอบวัดผลสัมฤทธิ์ทางการเรียน เรื่อง ภาษาท่าและนาฏยศัพท์ แบบปรนัยแบบ 4 ตัวเลือก จำนวน 30 ข้อ 4) แบบสังเกตการปฏิบัติกิจกรรมนาฏศิลป์ เป็นแบบมาตราส่วนประมาณค่า จำนวน 3 ตอน 60 ข้อ วิเคราะห์ข้อมูลโดย หาค่าเฉลี่ย และร้อยละของคะแนนจากแบบทดสอบวัดผลสัมฤทธิ์ทางการเรียน และคะแนนจากแบบสังเกตการปฏิบัติกิจกรรมนาฏศิลป์ ก่อนและหลังการจัดการเรียนรู้โดยสื่อวีดิทัศน์ประกอบการสอน แล้วนำมาเปรียบเทียบความก้าวหน้า ผลการวิจัยพบว่า 1) นักเรียนมีผลสัมฤทธิ์ทางการเรียน เรื่อง ภาษาท่าและนาฏยศัพท์ หลังการจัดการเรียนรู้โดยใช้สื่อวีดิทัศน์ประกอบการสอนสูงขึ้นกว่าก่อนเรียน โดยก่อนเรียนมีค่าเฉลี่ย 6.90 คะแนน คิดเป็นร้อยละ 23.00 และหลังเรียนมีค่าเฉลี่ย 25.27 คะแนน คิดเป็นร้อยละ 84.23 2) นักเรียนมีความสามารถในการปฏิบัติภาษาท่าและนาฏยศัพท์หลังการจัดการเรียนรู้โดยใช้สื่อวีดิทัศน์ ประกอบการสอนสูงขึ้นกว่าก่อนเรียน โดยก่อนเรียนมีค่าเฉลี่ย 18.27 คะแนน คิดเป็นร้อยละ 38.06 และหลังเรียนมีค่าเฉลี่ย 41.83 คะแนน คิดเป็นร้อยละ 87.14

พิมพิลาภรณ์ วัลคํา (2553, น. 100-103) ได้ศึกษาผลการจัดกิจกรรมการเรียนรู้ สาระนาฏศิลป์ เรื่อง เซิ้งสานกระด้ง ชั้นประถมศึกษาปีที่ 4 โรงเรียนบ้านเชียงเพ็ง ตามแนวคิดของ เดวีส์ ความมุ่งหมายเพื่อ 1) เพื่อใช้กระบวนการวิจัยเชิงปฏิบัติการพัฒนากิจกรรมการเรียนรู้ในเรื่อง ความรู้ความเข้าใจ เรื่อง เซิ้งสานกระด้ง ชั้นประถมศึกษาปีที่ 4 ตามแนวคิดของเดวีส์ 2) เพื่อพัฒนาความ สามารถด้านทักษะปฏิบัติสาระนาฏศิลป์ เรื่อง เซิ้งสานกระด้ง ชั้นประถมศึกษา ปีที่ 4 ตามแนวคิดของเดวีส์ 3) เพื่อศึกษาผลการจัดกิจกรรมตามแนวคิดของเดวีส์ เรื่อง เซิ้งสาน กระด้ง ชั้นประถมศึกษา ปีที่ 4 โรงเรียนบ้านเชียงเพ็ง กลุ่มตัวอย่างได้แก่ นักเรียนชั้นประถมศึกษาปี ที่ 4 ภาคเรียนที่ 2 ปีการ ศึกษา 2552 โรงเรียนบ้านเชียงเพ็ง จํานวน 24 คน เครื่องมือที่ใช้ได้แก่ แผนการจัดการเรียนรู้สาระนาฏศิลป์ เรื่อง เซิ้งสานกระด้ง โดยใช้รูปแบบการเรียนการสอนที่เน้น ทักษะปฏิบัติตามแนวคิดของ เดวีส์ จํานวน 6 แผน ใช้เวลา 12 ชั่วโมง แบบทดสอบวัดผลสัมฤทธิ์ ทางการเรียน สาระนาฏศิลป์ เรื่อง เซิ้งสานกระด้ง ชั้นประถมศึกษาปีที่ 4 เป็นแบบปรนัยชนิด เลือกตอบ 4 ตัวเลือก จํานวน 20 ข้อ แบบประเมินความสามารถด้านทักษะปฏิบัติสาระนาฏศิลป์ เรื่อง เซิ้งสานกระด้ง ชั้นประถมศึกษาปีที่ 4 ตามแนวคิดของเดวีส์ เครื่องมือที่ใช้ในการสะท้อนผล การปฏิบัติการสอน มีดังนี้ 1) แบบสังเกตพฤติกรรมการสอนของครู 2) แบบสังเกตพฤติกรรมการ เรียนของนักเรียน 3) แบบบันทึกประจําวันของนักเรียน 4) แบบสัมภาษณ์นักเรียน เป็นการศึกษา ค้นคว้าเชิงปฏิบัติการ ผลปรากฏว่า ด้านความรู้ ความเข้าใจนักเรียนมีผลการจัดกิจกรรมการเรียนรู้ ด้านความรู้ความข้าใจ เรื่อง เซิ้งสานกระด้ง เพิ่มมากขึ้น โดยมีคะแนนร้อยละ 84.60 และมีคะแนน ผลสัมฤทธิ์ทางการเรียน ร้อยละ 88.75 ด้านความสามารถปฏิบัติทักษะสาระนาฏศิลป์ เรื่อง เซิ้งสาน กระด้ง นักเรียนมีคะแนนความสามารถด้านการปฏิบัติทักษะ ท่ารําเซิ้งสานกระด้ง ดียิ่งขึ้น โดยมี คะแนนความสามารถด้านการปฏิบัติทักษะเท่ากับร้อยละ 91.67 ด้านผลการจัดกิจกรรมตามแนวคิด ของเดวีส์ ทําให้นักเรียนมีความสนใจและกระตือรือร้น ในกิจกรรมการเรียนรู้สามารถปฏิบัติตามลําดับ ขั้นตอนของทักษะได้ดีและเชื่อมโยงทักษะย่อยรวมเป็นองค์ความรู้ โดยการรวบรวมข้อมูลจากแบบ สังเกตพฤติกรรมการสอนของครู แบบสังเกตพฤติกรรมการเรียนของนักเรียน แบบบันทึกประจําวัน แบบสัมภาษณ์นักเรียน ส่งผลให้นักเรียน มีพัฒนาการด้านทักษะปฏิบัติ ดีขึ้น

สุภาพ ไปรเวทย์ (2554, น. 53-62) ได้ศึกษาผลการจัดกิจกรรมการเรียนรู้ตาม แนวคิดของเดวีส์ สาระนาฏศิลป์ เรื่อง เซิ้งชัยภูมิบ้านพี่ ชั้นประถมศึกษาปีที่ 3 โดยมีความมุ่งหมาย เพื่อ 1) เพื่อหาประสิทธิภาพของแผนการจัดกิจกรรมการเรียนรู้ตามแนวคิดของเดวีส์ สาระนาฏศิลป์ เรื่อง เซิ้งชัยภูมิบ้านพี่ ชั้นประถมศึกษาปีที่ 3 ตามเกณฑ์ 80/80 2) เพื่อหาดัชนีประสิทธิผลของ แผนการจัดกิจกรรมการเรียนรู้ตามแนวคิดของเดวีส์ สาระนาฏศิลป์ เรื่อง เซิ้งชัยภูมิบ้านพี่ ชั้นประถมศึกษาปีที่ 3 3) เพื่อเปรียบเทียบผลการจัดกิจกรรมการเรียนรู้ตามแนวคิดของเดวีส์ สาระนาฏศิลป์ ชั้นประถมศึกษา ปีที่ 3 ระหว่างก่อนเรียนและหลังเรียน 4) เพื่อศึกษาทักษะการรํา ของนักเรียนชั้นประถมศึกษาปีที่ 3 ที่จัดกิจกรรมการเรียนรู้ตามแนวคิดของเดวีส์ กลุ่มตัวอย่างคือ นักเรียนชั้นประถมศึกษาปีที่ 3/8 โรงเรียนอนุบาลชัยภูมิ จํานวน 40 คน เครื่องมือได้แก่ แผนการ จัดการเรียนรู้ตามแนวคิดของเดวีส์ จํานวน 6 แผน ๆ ละ 2 ชั่วโมง แบบทดสอบวัดผลสัมฤทธิ์ ทางการเรียน จํานวน 40 ข้อ แบบวัดทักษะ การปฏิบัติเซิ้งชัยภูมิบ้านพี่ จํานวน 1 ชดุ ผลปรากฏ ว่า แผนการจัดกิจกรรมการเรียนรู้ตามแนวคิดของเดวีส์ สาระนาฏศิลป์ เรื่อง เซิ้งชัยภูมิบ้านพี่ ชั้นประถมศึกษาปีที่ 3 มีประสิทธิภาพ 85.13/52.30 ซึ่งสูงกว่าเกณฑ์ 80/80 ที่ตั้งไว้ ดัชนีประสิทธิผลของแผนการจัดกิจกรรมการเรียนรู้ตามแนวคิดของเดวีส์ สาระนาฏศิลป์ เรื่อง เซิ้งชัยภูมิบ้านพี่ ชั้นประถมศึกษาปีที่ 3 มีค่าเท่ากับ 0.6701 แสดงว่านักเรียนมีความก้าวหน้า ทางการเรียนคิดเป็นร้อยละ 67.01 นักเรียนชั้นประถมศึกษาปีที่ 3 ที่ได้รับการจัดกิจกรรมการเรียนรู้ ตามแนวคิดของเดวีส์ เรื่อง เซิ้งชัยภูมิบ้านพี่ มีผลสัมฤทธิ์ทางการเรียนหลังเรียนสูงกว่าก่อนเรียนอย่าง มีนัยสําคัญทางสถิติที่ระดับ .01 นักเรียนชั้นประถมศึกษาปีที่ 3 ที่ได้รับการจัดกิจกรรมการเรียนรู้ ตามแนวคิดของเดวีส์ เรื่อง เซิ้งชัยภูมิบ้านพี่ สามารถปฏิบัติทักษะการรํา เพลงเซิ้งชัยภูมิบ้านพี่ ผ่านเกณฑ์ทุกคน

ปาริชาติ ตาสว่าง (2554, น. 88-97) ได้ศึกษาผลการจัดกิจกรรมการเรียนรู้ตาม แนวคิดของ เดวีส์ กลุ่มสาระการเรียนรู้ศิลปะ (สาระนาฏศิลป์) เรื่องเซิ้งนึ่งข้าวเหนียว ชั้นมัธยมศึกษาปีที่ 4 โดยมีความมุ่งหมายเพื่อ 1) พัฒนาแผนการจัดกิจกรรมการจัดกิจกรรมการเรียนรู้ ตามแนวคิด ของเดวีส์ กลุ่มสาระการเรียนรู้ศิลปะ (สาระนาฏศิลป์) เรื่องเซิ้งข้าวเหนียว ที่มีประสิทธิภาพตามเกณฑ์ 80/80 2) เพื่อหาค่าดัชนีประสิทธิผลแผนการจัดกิจกรรมการเรียนรู้ กลุ่ม สาระการเรียนรู้ศิลปะ (สาระนาฏศิลป์) เรื่อง เซิ้งนึ่งข้าวเหนียว ชั้นมัธยมศึกษาปีที่ 4 3) เพื่อศึกษา ความพึงพอใจของนักเรียนชั้นมัธยมศึกษาปีที่ 4 ที่มีต่อการจัดกิจกรรมการเรียนรู้ เรื่อง เซิ้งนึ่งข้าว เหนียว กลุ่มตัวอย่างคือ นักเรียนชั้นมัธยมศึกษาปีที่ 4/2 โรงเรียนยิ่งยวดพิทยานุกูล สํานักงานเขต พื้นที่มัธยมศึกษา เขต 20 จํานวน 23 คน เครื่องมือที่ใช้ได้แก่ แผนการจัดกิจกรรมการเรียนรู้ 9 แผน แบบทดสอบวัดผลสัมฤทธิ์ทางการเรียน แบบวัดความพึงพอใจที่มีต่อการจัดกิจกรรมการ เรียนรู้ ผลปรากฏว่า แผนการจัดกิจกรรมการเรียนรู้ตามแนวคิดของ เดวีส์ กลุ่มสาระการเรียนรู้ ศิลปะ (สาระนาฏศิลป์) เรื่อง เซิ้งนึ่งข้าวเหนียว ชั้นมัธยมศึกษาปีที่ 4 มีประสิทธิภาพเท่ากับ 83.51/81.43 สูงกว่าเกณฑ์ 80/80 ที่ตั้งไว้ ดัชนีประสิทธิผลของแผนการจัดการเรียนรู้ตามแนวคิด ของเดวีส์ กลุ่มสาระการเรียนรู้ศิลปะ (สาระนาฏศิลป์) เรื่อง เซิ้งนึ่งข้าวเหนียว ชั้นมัธยมศึกษาปีที่ 4 มีค่าเท่ากับ 0.7023 แสดงว่าผู้เรียนมีความรู้เพิ่มขึ้น คิดเป็นร้อยละ 70.23 มีความพึงพอใจต่อการ เรียนตามแผนการเรียนรู้ เรื่อง เซิ้งนึ่งข้าวเหนียว โดยรวมและเป็นรายด้านอยู่ในระดับมากที่สุด

**2.8.2 งานวิจัยต่างประเทศ**

Drewe (1996), Stison (1988) ได้ศึกษาการเต้นรําอย่างสร้างสรรค์และความรู้ความเข้าใจต่อการศึกษาแนวคิดการแสดงออกทางกายภาพของเด็ก 3 กลุ่ม จํานวน 35 คน ที่มีอยู่ระหว่าง 6 - 7 ปี ซึ่งถูกคัดเลือกจากนักเรียนสอนบัลเลย์และโรงเรียนของรัฐถูกบริหารจัดการด้วยแบบทดสอบการพัฒนาทักษะกลไกของกรอส การคิดเชิงสร้างสรรค์ในการกระทํา และการเคลื่อนไหวของทอร์แรนซ์และข้อมูลการทดลองแสดงให้เห็นความไม่แตกต่างระหว่างกลุ่มทักษะ กลไก และกลุ่มการเคลื่อนไหวอย่าง สร้างสรรค์ โดยมีวัตถุประสงค์เพื่อตรวจสอบข้ออ้างนี้จากประสบการณ์หรือการทดลองมากกว่าทฤษฎี มันเป็นการสร้างสมมติฐานที่ว่าเด็กที่มี Creative Dance เป็นพื้นฐานควรจะมีประสิทธิภาพในการแสดงออกได้ดีกว่าเด็กที่เต้นบัลเลต์หรือเด็กที่ไม่มีทักษะการเต้นรำเป็นพื้นฐาน ซึ่งรวมไปถึงแนวคิดการแสดงออกทางกายภาพด้วย เด็กจำนวน 3 กลุ่ม(N = 35) อายุระหว่าง 6–7 ปี ซึ่งถูกคัดเลือกจาก Creative Dance, บัลเลย์ และโรงเรียนของรัฐถูกบริหารจัดการด้วยแบบทดสอบการพัฒนาทักษะกลไกของกรอส (Test of Gross MotorDevelopment, TGMD) (Ulrich, 1985) การคิดเชิงสร้างสรรค์ ในการกระทำและการเคลื่อนไหวของทอร์แรนซ์ (Torrance’s Thinking Creatively in Action and Movement, TCAM) (Torrance,1981) และข้อมูลการทดลองการแสดงออกทางกายภาพของแนวคิด ที่เป็นรูปธรรมและนามธรรมผลของ TGMD และ TCAM แสดงให้เห็นความไม่แตกต่างระหว่างกลุ่มทักษะกลไกและกลุ่มการเคลื่อนไหวอย่างสร้างสรรค์ ข้อมูลการทดลองแสดงให้เห็นความไม่แตกต่างอย่างมีนัยระหว่างกลุ่ม ซึ่งชี้วัดว่า Creative Dance ไม่ส่งผลต่อการเพิ่มของแนวคิดด้านการแสดงออก ทางกายภาพของเด็ก

Joohe (2004, p. 1295-A) ได้พัฒนาหลักสูตรดนตรีสำหรับเด็กปฐมวัยของนักเรียนประเทศเกาหลีใต้ จุดประสงค์ของการวิจัยเพื่อพัฒนาและประเมินหลักสูตรดนตรี สำหรับเด็กปฐมวัยของนักเรียนประเทศเกาหลีใต้ การพัฒนาหลักสูตรดนตรีแบบออดี้เป็นการวิจัยเชิงปฏิบัติการ ประกอบด้วยแผนการเรียนรู้สำหรับปีการศึกษา 2 ปี เด็กอายุ 5 ปีที่เป็นกลุ่มตัวอย่างมีประสบการณ์ด้านการเรียนการสอนหลักสูตดนตรีมาก่อน กลุ่มทดลองที่ 1 มีประสบการณ์ด้านการเรียนหลักสูตรดนตรีแบบออดี้มาแล้ว 1 ปี กลุ่มที่ 2 มีประสบการณ์ด้านการเรียนหลักสูตรดนตรีแบบออดี้มาแล้ว 2 ปี กลุ่มควบคุมที่ 1 และ 2 ไม่มีประสบการณ์ด้านการเรียนหลักสูตรดนตรีแบบออดี้มาก่อน ผลการวิจัยกลุ่มทดลองทั้งสองกลุ่มมีประสิทธิภาพเรื่องเสียงไม่แตกต่างกันความสามารถด้านจังหวะแตกต่างกันอย่างมีนัยสำคัญทางสถิติที่ระดับ .05 เมื่อเปรียบเทียบกลุ่มทดลองและกลุ่มควบคุมหลักสูตรดนตรีสำหรับเด็กปฐมวัยของนักเรียนประเทศเกาหลีใต้สามารถเพิ่มสมรรถนะแก่ผู้เรียนได้จากการตอบแบบสอบถามของผู้บริหารโรงเรียนแสดงว่าหลักสูตรดนตรีสำหรับเด็กปฐมวัยมีคุณค่าอย่างมากในการสอนทั้งกลุ่มทดลองและกลุ่มควบคุมโดยเฉพาะกลุ่มทดลอง แสดงให้เห็นว่าดนตรีสำหรับเด็กปฐมวัยควรได้รับการปรับปรุงให้เหมาะสมกับวัยของเด็กเพื่อให้เกิดประสิทธิภาพสูงสุด

Tanner and Landon (2009, pp. 51-56) ได้สร้างบทเรียนคอมพิวเตอร์ช่วยสอนเกี่ยวกับการออกเสียง หยุด เสียงเน้นหนัก ทำนองเสียงและความเข้าใจโดยรวมในการออกเสียง กับผู้เรียนใช้เวลา 13 สัปดาห์ 11 สัปดาห์สำหรับการเรียนโดยการใช้คอมพิวเตอร์ด้วยตัวเอง และสองสัปดาห์สำหรับการเก็บข้อมูล ใช้รูปแบบการทดลองแบบก่อนเรียน-หลังเรียน โดยแบ่งผู้เรียนเป็นกลุ่มควบคุมและกลุ่มทดลอง ผลวิจัยปรากฏว่า การทดสอบทางสถิติการทดลองครั้งนี้มีผลดีต่อการรับรู้เรื่องของผู้เรียนเรื่องการออกเสียงหยุด เสียงเน้นหนัก ทำนองเสียง และความเข้าใจโดยรวมในการออกเสียงมากขึ้น แม้ว่าจะมีเวลาจำกัด และฝึกในสภาพแวดล้อมที่ตนเองเป็นผู้ควบคุม ซึ่งสมารถนำ มาปรับใช้กับการสอนการขับร้องเพลงได้ และพัฒนาให้ยั่งยืนต่อไป

จากการศึกษาเอกสารและงานวิจัยที่เกี่ยวข้องกับการศึกษาพัฒนากิจกรรมการเรียนรู้ทักษะปฏิบัติ เรื่องฟ้อนเตี้ย กลุ่มสาระการเรียนรู้ศิลปะ สำหรับนักเรียนชั้นมัธยมศึกษาปีที่ 2 สรุปได้ว่า การจัดการเรียนรู้แบบทักษะ ปฏิบัติเป็นการเน้นให้ผู้เรียนมีความตั้งใจและเน้นการฝึกปฏิบัติเพื่อให้เกิดความชํานาญ และภาคภูมิใจ ในผลงานตนเอง ซึ่งเป็นไปตามหลักการและทฤษฏีของเดวีส์ที่ว่าทักษะส่วนใหญ่จะประกอบด้วย ทักษะย่อยๆ จํานวนมาก การฝึกให้ผู้เรียนสามารถทําทักษะย่อย ๆเหล่านั้นได้ก่อน แล้วค่อยเชื่อมโยง เป็นทักษะใหญ่ จะช่วยให้ผู้เรียนประสบผลสําเร็จได้ดีและรวดเร็วขึ้น การจัดกิจกรรมการเรียนรู้โดยเน้นทักษะการปฏิบัติ จึงมีความสำคัญและจำเป็นอย่างยิ่งที่ครูผู้สอนจะต้องบริหารจัดการกับเวลาในแต่ละครั้งให้มีความ เหมาะสมกับเนื้อหา ใช้หลักการความยืดหยุ่นตามความยากง่ายของเนื้อหา ซึ่งเป็นปัจจัยที่จะช่วย ให้กระบวนการจัดการเรียนการสอนบรรลุตามเป้าหมาย และสามารถนําไปพัฒนาการเรียนรู้ของผู้เรียน อย่างเต็มศักยภาพมากยิ่งขึ้น

**2.9 กรอบแนวคิดของการวิจัย**

ในการวิจัยครั้งนี้ ผู้วิจัยได้กำหนดกรอบแนวคิดของการวิจัย ไว้ดังนี้

**ตัวแปรต้น** **ตัวแปรตาม**

1. ผลสัมฤทธิ์ทางการเรียนทักษะปฏิบัติฟ้อนเตี้ย

ที่มีประสิทธิภาพ E1/E2 ตามเกณฑ์ 80/80

2. ประสิทธิภาพการเรียนรู้ของนักเรียนที่เรียนรู้

ด้วยกิจกรรมการเรียนรู้ทักษะปฏิบัติฟ้อนเตี้ย

3. ทักษะปฏิบัติการฟ้อนเตี้ย

4. ความพึงพอใจเรื่องฟ้อนเตี้ย

การจัดกิจกรรมการเรียนรู้

ทักษะปฏิบัติ เรื่องฟ้อนเตี้ย

กลุ่มสาระการเรียนรู้ศิลปะ

***ภาพที่ 2.6*** กรอบแนวคิดการวิจัย